Cegah berulangnya watak Joker dalam kehidupan

Sungguh menggerunkan apalagi pelbagai persepsi negatif akan muncul di fikiran apabila mendengar cerita tentang bunuh diri. Menjadi kebiasaan, keluarga dicemuh atau dipandang serong dengan berlakunya tragedi demikian.

Namun, selayaknya kita sebagai manusia biasa tidak seharusnya menghukum atau menilai seseorang itu akibat terjadinya situasi yang tidak diingini seperti ini.

Kamus Dewan Bahasa dan Pustaka mentakrifkan bunuh diri sebagai mengambil nyawa sendiri dengan sengaja yang dilakukan melalui pelbagai cara seperti menembak diri sendiri, terjun daripada tempat yang tinggi, menggantungkan diri sendiri, meminum racun dan pelbagai bentuk lainnya.

Sesuatu yang sangat mengejutkan semua rakyat Malaysia sebagaimana laporan media yang tersiar pada semalam (18 November 2020), berdasarkan statistik Polis Diraja Malaysia (PDRM), sebanyak 266 kes bunuh diri yang diterima sejak 18 Mac hingga 30 Oktober lalu, ketika Perintah Kawalan Pergerakan (PKP) dilaksanakan di seluruh negara bagi membendung penularan COVID-19.

“Sebanyak 25 peratus daripada 266 kes bunuh diri itu disebabkan bebanan hutang yang tinggi,” kata Pengarah Pengurusan Bukit Aman, Datuk Ramli Din.

Seterusnya, 24 peratus akibat daripada masalah keluarga, 23 peratus pula disebabkan kes rumah tangga, 15 peratus faktor cinta dan selebihnya adalah disebabkan bebanan kerja, halusinasi, mental, media massa dan dadah. Sebanyak 78 peratus tingkah laku bunuh diri dilakukan oleh lelaki manakala sebanyak 22 peratus adalah wanita.

Dalam tempoh tersebut, sebanyak 189 mangsa dilaporkan membunuh diri dengan cara menggantungkan diri berbanding kaedah lain seperti terjun bangunan sebanyak (37 kes), minum racun (14 kes), mencederakan diri (13 kes) manakala 13 kes lainnya mangsa mengambil pil tidur, hidu asap arang serta ekzos kereta.

Situasi yang berlaku ini jelas amat membimbangkan sesiapa pun. Di samping sentiasa mendekatkan diri kepada Yang Maha Esa, seseorang itu perlukan tempat untuk meluahkan apa yang mereka rasakan.

Memendam adalah faktor terpenting yang meningkatkan risiko bunuh diri. Wanita merasa tidak selesa untuk melampiaskan dan membicarakan masalah mereka dengan orang lain, manakala lelaki cenderung menyembunyikannya.

Ini mungkin disebabkan oleh kenyataan bahawa banyak masyarakat mendesak lelaki untuk menunjukkan kekuatan dan ketahanan, dan tidak mengungkapkan penderitaan mereka.

Mantan Pengarah Eksekutif Badan Amal Cegah Bunuh Diri (Lifeline) di Australia, Coleman O’Driscoll berkata:

“Ia sering bermula pada zaman kanak-kanak. Ibu bapa biasa mengatakan kepada anak-anaknya, “Anak lelaki tidak boleh menangis”, dan dengan ini anak-anak mereka membesar dari usia muda untuk menyembunyikan perasaan mereka kerana mengungkapkannya adalah bukti kelemahan mereka.”

Pengarah Eksekutif Pusat Perlindungan Bunuh Diri di Kanada, Mara Gronau  memperingatkan tentang pentingnya cara ibu bapa berbicara dengan anak-anak dan bagaimana ibu bapa mendorong anak-anak mereka untuk meluahkan perasaan dan pemikiran mereka.

“Ibu lebih banyak berbicara dengan anak perempuan mereka daripada yang mereka lakukan dengan anak lelaki secara berperingkat, terutama mengenai perasaan dan emosi. Kami hampir mengharapkan wanita peka.”

“Manakala, lelaki cenderung untuk bersembunyi dan tidak mengakui perasaan terdedah, dan mereka mungkin lebih konservatif daripada wanita ketika berjumpa doktor.”

Selain itu, kemurungan, kewujudan sikap impulsif, masalah sosial dan penyakit mental lain seperti pengalaman buruk yang mencetuskan trauma dan keturunan, adalah antara yang boleh menjadi punca berlakukan bunuh diri.

Pelbagai faktor yang telah dikesan berdasarkan kajian antaranya seperti masalah ekonomi, hutang, konflik keluarga, masalah percintaan, pernah mengalami isu seksual atau menjadi mangsa buli.

Sementara itu, Ketua Jabatan Psikiatri Fakulti Perubatan Universiti Mahsa, Dr Hussain Habil  berkata, apabila seseorang yang mengalami kemurungan menyatakan hasrat ingin membunuh diri, orang yang diberitahu akan memberi galakan kerana menganggap langkah itu sebaliknya akan membuat penderita terbabit membatalkan niatnya.

“Teknik tersebut sebenarnya tidak boleh digunakan kepada orang yang murung kerana mereka memerlukan bantuan bukan dalam cara berkias begitu.”

Pakar psikiatri juga bersetuju bahawa pengangguran, kemiskinan dan kemurungan adalah penyebab utama yang bertanggungjawab terhadap peningkatan belakunya bunuh diri ini.

Pakar psikiatri Lubnan, Dr Shawky Azoury, menjelaskan dalam satu wawancaranya bahawa beberapa orang mungkin mencapai tahap bunuh diri akibat mereka menderita penyakit mental.

Namun, beliau menganggap bahawa penafsiran tersebut tidak sesuai diterima dalam situasi sekarang. Boleh jadi tahap kelaparan, kemiskinan dan penghinaan yang tinggi mendorong seseorang itu untuk membunuh diri, dan di sini hujah untuk bunuh diri bukan kerana alasan psikologi, tetapi kerana kelaparan dan menjaga maruah.

Dalam pada itu, keadaan yang dihadapi sesebuah negara juga memainkan peranan penting bagi kesihatan psikologi masyarakatnya, sebagaimana setelah peristiwa September 11 di Amerika, kes bunuh diri menurun, dan hal yang sama berlaku di Perancis setelah pasukannya memenangi Piala Dunia.

Dengan ini boleh dikatakan bahawa situasi politik, sosial, ekonomi dan bukan psikologi yang lain berperanan dalam meningkatkan atau mengurangkan kes bunuh diri.

Lebih daripada 800,000 orang mati setiap tahun akibat bunuh diri, manakala lebih daripada jumlah ini cuba membunuh diri dan tidak berjaya, dan Pertubuhan Kesihatan Sedunia (WHO) menunjukkan bahawa bunuh diri adalah penyebab kematian kedua utama bagi kumpulan usia antara 15 hingga 29 tahun di seluruh dunia pada tahun 2012.

Dalam laporannya yang melibatkan 172 negara dan mengambil masa satu dekad untuk diselesaikan, menjelaskan bahawa bunuh diri adalah sebagai jalan keluar daripada masalah yang dialami seseorang, yang mendorong mereka melakukannya.

Maka adakah matlamat WHO untuk mengurangkan fenomena bunuh diri sebanyak sepuluh peratus pada tahun 2020 sebagaimana kenyataannya pada 2016 lalu tercapai?

Naib Presiden Penyelidikan di Yayasan Amerika untuk Kawalan Bunuh Diri yang juga pakar psikologi, Jill Harcavi Friedman berkata, memandangkan kepekaan mangsa bunuh diri dan pelbagai motifny, kita tidak dapat mengetahui semua sebab yang menyebabkan seseorang itu membunuh diri.

Berikut adalah pendapat Syeikh Dr Yusuf al-Qaradawi daripada kitab al-Halal wa al-Haram fil Islam (541-543) berkenaan dengan isu membunuh diri:

“Semua yang disebutkan tentang jenayah pembunuhan meliputi pembunuhan manusia terhadap dirinya sendiri, sebagaimana meliputi pembunuhan terhadap orang lain. Sesiapa yang membunuh dirinya sendiri dengan apa jua cara sekalipun, samalah dia telah membunuh diri yang diharamkan oleh Allah SWT membunuhnya tanpa sebarang hak.”

Kehidupan manusia itu tidak dimiliki oleh sesiapa pun kerana dia tidak menciptakan dirinya sendiri, begitu juga dengan anggota daripada tubuh badannya atau sebarang sel-sel yang terdapat di dalam tubuhnya.

Oleh yang demikian, diri seseorang manusia itu merupakan barang amanah yang dikurniakan oleh Allah SWT kepada setiap manusia untuk dipelihara dan kita tidak boleh mensia-siakan amanah itu atau bertindak sesuka hati kepadanya.

Setiap kali berlakunya tragedi bunuh diri, perbincangan dan perdebatan berlaku hingga tercetusnya kontroversi,terutamanya ketika pendapat agama dilontarkan.

Terdapat juga sesetengahnya mempersoalkan, adakah bunuh diri itu berkaitan dengan agama, lebih dekat atau jauh daripadanya? Apakah nasib bunuh diri ini? Hingga ada yang menyatakan bahawa tempat mereka di neraka.

Namun, terdapat juga yang melihat mereka yang terjebak dengan situasi ini berhak mendapat belas kasihan terhadap keadaannya, di dunia dan akhirat.

Menurut Ulama al-Azhar, Sheikh Issam Talimah bahawa beliau tidak mempunyai masalah dengan dialog mengenai perkara ini, tetapi krisisnya ialah segelintir ‘orang agama’ berbicara tentang nasib orang lain bahawa mereka yang bunuh diri itu tempatnya di neraka, seolah-olah mereka adalah ejen Tuhan.

Siapalah kita untuk menentukan semua itu? Amalan kita pun belum tentu cukup untuk menjadikan kita calon ahli syurga. Ada baiknya kita memberikan pertolongan kepada golongan ini sebelum kita meletakkan hukuman kepada mereka mahupun kepada keluarga mereka.

Telah jelas bahawa pembunuhan jiwa dilarang menurut syariah, sama ada orang yang membunuh seseorang secara haram atau membunuh diri sendiri seperti yang dikatakan dalam al-Quran yang bermaksud:

“..Dan janganlah membunuh jiwa yang dilarang oleh Allah SWT kecuali dengan hak…” (Al-An’aam: 151)

“..dan janganlah kamu berbunuh-bunuhan sesama sendiri. Sesungguhnya Allah sentiasa Mengasihani kamu.” (An-Nisaa’: 29)

Seterusnya Sheikh Issam Talimah berpendapat lagi, orang yang membunuh diri bukanlah orang kafir dan tidak ada bukti yang benar serta kuat untuk mengatakannya, jadi orang yang membunuh orang lain tidak dinilai oleh syariah sebagai orang kafir walaupun Tuhan melarang hamba-Nya melakukannya.

Hakikatnya, tidak ada siapa pun yang mengetahui nasib mereka pada Hari Kebangkitan kecuali Penciptanya. Seseorang itu juga tidak dapat menilai suatu tindakan sesiapa pun yang akan membawa pelakunya ke neraka, kecuali dengan bukti-bukti yang dapat dibuktikan dan mempunyai makna yang pasti menurut al-Quran.

Menurut WHO, terdapat beberapa mitos mengenai bunuh diri yang diterbitkan dalam sebuah laporan yang berjudul ‘Pencegahan Bunuh Diri Adalah Keperluan Global’.

1. Mitos: Kebanyakan bunuh diri berlaku secara tiba-tiba tanpa amaran.

Kebenaran: Sebilangan besar bunuh diri telah didahului oleh tanda-tanda amaran sama ada secara lisan atau tingkah laku, tetapi tentu saja ada beberapa tragedi bunuh diri yang berlaku tanpa amaran, tetapi perlu untuk mengetahui apakah tanda-tanda amaran ini dan perhatikannya.

2. Mitos: Seseorang yang mempunyai kecenderungan bunuh diri cenderung untuk mati.

Fakta: Sebaliknya, individu dengan kecenderungan bunuh diri sering ragu-ragu antara hidup dan mati. Seseorang boleh bertindak secara impulsif dengan meminum racun perosak dan mati setelah beberapa hari walaupun dia ingin hidup.

Oleh itu, akses tepat pada masanya untuk sokongan psikologi dapat mencegah bunuh diri.

3. Mitos: Seseorang yang pernah berfikir tentang bunuh diri akan selalu memikirkan tentang bunuh diri.

Fakta: Peningkatan risiko bunuh diri seringkali bersifat jangka pendek dan khusus. Walaupun pemikiran bunuh diri dapat kembali, pemikiran itu tidak kekal. Seseorang yang pernah mempunyai pemikiran dan percubaan bunuh diri pada masa lalu dapat meneruskan kehidupan yang seterusnya.

4. Mitos: Hanya orang yang mengalami gangguan mental yang akan membunuh diri.

Fakta: Tingkah laku bunuh diri merujuk kepada rasa tidak senang yang mendalam, tetapi tidak semestinya gangguan mental. Banyak orang yang hidup dengan gangguan mental tidak dipengaruhi oleh tingkah laku bunuh diri dan tidak semua orang yang bunuh diri mengalami gangguan mental.

5. Mitos: Bercakap mengenai bunuh diri adalah idea yang tidak baik dan dapat ditafsirkan sebagai mendorong bunuh diri.

Fakta: Kerana stigma bunuh diri yang meluas, kebanyakan orang yang memikirkan bunuh diri tidak tahu dengan siapa mereka bercakap.

Daripada mendorong tingkah laku bunuh diri, bercakap secara terbuka dapat memberi individu pilihan lain atau masa untuk memikirkan semula pengambilan keputusan seterusnya mencegah bunuh diri.

6. Mitos: Orang yang bercakap mengenai bunuh diri tidak bermaksud untuk melakukannya.

Fakta: Orang yang bercakap mengenai bunuh diri mungkin meminta pertolongan atau sokongan, dan sebilangan besar orang yang menganggap bunuh diri mengalami kegelisahan, kemurungan, dan putus asa dan mungkin merasakan bahawa tidak ada pilihan lain.

Pernah tonton filem Joker? Watak Joker dalam filem tersebut merupakan salah satu contoh individu yang mempunyai masalah kesihatan mental yang tidak dibantu sehingga memaksanya mengambil jalan yang salah.

Arthur Fleck atau Joker sebenarnya boleh dibantu jika masyarakat di sekelilingnya tidak bertindak memulaukannya, memandang serong atau membulinya.

Manakala Gotham City pula digambarkan sebagai perlambangan kepada realiti kehidupan bandar serba moden pada hari ini yang mana golongan kurang berkemampuan yang dihimpit dengan pelbagai desakan hidup berasa teraniaya oleh golongan yang lebih berkuasa.

Disebabkan itu, sebagai manusia yang rasional, masyarakat perlu menghapuskan stigma negatif kepada golongan seperti ini dan seharusnya tampil membantu mereka agar tiada lagi ‘Joker’ yang seterusnya.

Bunuh diri sering menjadi pilihan terakhir apabila seseorang merasakan bahawa masalah hidup mereka tidak dapat diselesaikan.

Walau bagaimanapun, ini tidak boleh dibiarkan berlaku. Kita boleh mengelakkan bunuh diri daripada berlaku di persekitaran jika kita mengetahui ciri-ciri dan sebab seseorang ingin menamatkan hidup mereka.

Ini tugas kita bersama. Untuk menghentikan tragedi bunuh diri ini, ia memerlukan peranan semua. Sebagai anggota masyarakat, terdapat pelbagai kaedah untuk kita menolong mereka yang terkesan dengan situasi ini.

Bagi mereka yang mengalami kemurungan atau mungkin juga terfikir untuk membunuh diri, Sneham Malaysia Welfare Association melancarkan satu talian bebas tol 1800-22-5757 untuk memberi kaunseling dan sokongan emosi.

Talian bantuan bebas tol ini beroperasi setiap hari dari jam 4.00 petang hingga 8.00 malam. Talian bantuan bunuh diri ini memberikan bantuan kepada mereka yang memerlukannya.

Selain itu, boleh juga menghubungi talian Befrienders Malaysia di talian 03-7956 8145 atau email ke sam@befrienders.org.my bagi mendapatkan bantuan jika ada yang memerlukan sokongan untuk diri sendiri atau memerlukan bantuan menyokong rakan.

Jika anda bimbang tentang rakan, sila galakkan dia untuk menghubungi talian bantuan ini atau layari http://www.befrienders.org/. Selain itu, galakkan bertemu kaunselor dan pakar psikiatri agar mereka dapat mencurahkan segala situasi yang dirinya rasakan.

Kita sebagai pasangan, ahli keluarga, rakan-rakan juga sebahagian daripada masyarakat seharusnya peka mengenai situasi yang dihadapi seseorang di persekitarannya. Beri mereka ruang dan peluang untuk meluahkannya dan jika kita tidak dapat membantu, salurkan mereka kepada pihak yang sewajarnya.

Apa yang pasti, mereka yang ada rasa untuk melakukan bunuh diri ini juga perlu memainkan peranan, berusaha dan bertindak menghentikannya dengan bersungguh-sungguh. Walaupun ia bukan mudah, tetapi ia perlu dilakukan agar tragedi buruk ini tidak lagi mendatangi diri.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sokong wujudkan Akta Kawalan Tembakau

Kami melihat langkah mewujudkan akta ini menjadi bukti komitmen dan keseriusan kerajaan dalam usaha mengurangkan prevalen perokok, komplikasi merokok serta kesan bahaya asap rokok kepada masyarakat,” kata Timbalan Yang Dipertua IKRAM Health, Dr Mohd Afiq Mohd Nor dalam satu kenyataan media.

Langkah ini juga menurutnya, boleh menjadi salah satu batu loncatan kepada Kementerian Kesihatan Malaysia (KKM) dalam menjayakan visi Malaysia sebagai sebuah negara yang bebas daripada sebarang bentuk amalan merokok menjelang tahun 2045.

“IKRAM Health akan terus memberi sokongan kepada KKM melalui kempen dan programnya bersama Jabatan Kesihatan Negeri, Agensi Kerajaan, Agensi Swasta dan NGO seperti Kempen Selangor Bebas Asap Rokok (SELBAR), Perak Bebas Asap Rokok (PERBAR) dan Johor Bebas Asap Rokok (JBAR).”

Dalam pada itu, Afiq yang juga Ketua Unit Advokasi (Bebas Asap Rokok) menyeru rakyat Malaysia agar terus memberi sokongan kepada usaha-usaha kerajaan dan pelbagai pihak lain dalam inisiatif untuk mengurangkan kegiatan merokok dalam kalangan masyarakat.

Sebelumnya, Rang Undang-Undang akta baru yang sedang dirangka ini akan dikemukakan kepada Pejabat Peguam Negara pada hujung tahun ini akan merangkumkan kesemua kawalan ke atas kegiatan merokok, produk rokok, nikotin, e-rokok dan vape.

Selain itu, ketiadaan satu akta yang tersendiri menyebabkan penjualan rokok elektronik dan vape yang mengandungi Nikotin tertakluk di bawah Akta Racun 1952, manakala peraturan-peraturan kawalan hasil tembakau pula terletak di bawah Akta Makanan 1983.

Dalam perkembangan berkaitan, semasa Majlis Pengiktirafan Revolusi Bebas Rokok di Tempat Kerja Melaka pada 30 Mac lalu, Menteri Kesihatan berkata, usaha yang dibuat kementerian itu bukan untuk ‘menghukum’ perokok, tetapi bagi melindungi masyarakat, khususnya wanita hamil dan kanak-kanak daripada menjadi mangsa asap rokok.

Pihaknya yakin usaha itu mampu dilaksanakan walaupun percaya bukanlah suatu tugas mudah melakukan perubahan atau penambahbaikan, khususnya kepada perokok.


Tiada pecutan terakhir

Allahu Akbar, Allahu Akbar, Allahu Akbar, Wa Lillahi al-Hamd.

Berlalu sudah 30 hari Ramadan, yang telah Allah hadiahkan buat kita semua; 30 hari yang setiap satu harinya merupakan ruang dan peluang terindah untuk setiap daripada kita berhabis baik dalam beramal.

Ramadan sering dikait-rapatkan dengan konsep larian. Secara umumnya, larian mempunyai dua jenis kategori iaitu larian berjarak pendek dan larian berjarak panjang. Biar jaraknya pendek mahupun panjang, setiap jenis larian itu ada konsep pecutnya.

Bagi larian berjarak pendek, pecutan harus dilakukan seawal memulakan larian sehinggalah ke garisan penamat. Bagi larian berjarak panjang pula, pecutan berkadar paling tinggi biasanya dilakukan di bahagian-bahagian terakhir larian. Kedua-duanya dilakukan dengan obsesi yang jelas iaitu bagi menamatkan larian yang diketahui di mana garis penamatnya.

Ramadan yang sering dikaitkan dengan konsep larian, tidak lari jauh dengan istilah pecutan terakhir. Bagi mereka yang meletakkan Ramadan ini sebagai permulaan kepada sebuah larian, sepatutnya tidak ada istilah pecutan di penghujung Ramadan.

30 Ramadan bukan garisan penamat kepada amal-amal baik yang telah kita usahakan untuk bina dan jaga kualiti serta kuantitinya. Demikianlah juga, 1 Syawal bukan permulaan kepada sebuah larian baru.

Ramadan dan Syawal adalah sebuah kesinambungan medan larian, yang harus bersambung dari satu bahagian larian kepada bahagian larian yang seterusnya. Begitu juga dengan Syawal dan bulan-bulan yang seterusnya, sehinggalah setiap roh tidak lagi berhimpun dengan jasadnya.

Ramadan yang tidak berkesinambungan dengan bulan-bulan yang seterusnya berpotensi besar dalam  menjadikan stamina amal kita melemau dan melemah, seterusnya menyebabkan kita seolah-olah perlu memulakan semula ‘larian’ dari awal. Stamina mula menurun sedang garisan penamat masih jauh dari saujana mata.

Betapa Ramadan telah mengajar dan melatih kita untuk menjaga kestabilan stamina secara berterusan dan berpanjangan. Menjaga kestabilan stamina tidak hanya bergantung kepada usaha sewaktu latihan sebelum memulakan larian (Ramadan), tetapi ia juga berlaku ketika larian sedang dilakukan.

Berbeza kaedahnya mengikut keadaan serta strategi setiap pelari. Pasti akan ada waktunya seorang pelari itu harus memperlahankan kadar kelajuan. Juga pasti ada waktunya, seorang pelari itu harus mempertingkatkan kadar kelajuan. Perlahan atau laju, larian tetap perlu diteruskan tanpa berhenti.

Berhenti akan menyebabkan penurunan stamina secara drastik, sekali gus memerlukan kepada sebuah tenaga besar untuk memulakan kembali larian.

Di sinilah munculnya watak  Istiqamah. Demikianlah, istiqamah itu memainkan peranan yang sangat besar dalam membantu kita menjaga kestabilan stamina dalam berterusan melakukan amal-amal soleh.

Tidak dinafikan, pahala yang dijanjikan ketika bulan Ramadan sangatlah berlipat kali ganda. Namun, pahala yang disediakan bagi mereka yang istiqamah, juga pasti tidak kalah besarnya.

Orang yang telah meletakkan minda untuk melakukan pecutan terakhir, pasti dia sedang bersedia untuk menamatkan lariannya dalam lingkungan waktu yang terdekat.

Untuk sebuah larian yang kita sendiri tidak tahu di manakah garisan penamatnya, tetap teruslah berlari, semoga Allah merahmati dan memberkati!

Hayatkaza
1 Syawal 1442H

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Johan Debat Antara Sekolah: Syabas Al-Islah dan Hidayah – IKRAM

Pertubuhan IKRAM Malaysia (IKRAM) mengucapkan kesyukuran dan syabas kepada Sekolah Menengah Islam Al-Islah (SMAI) Sungai Petani dan Sekolah Menengah Islam Hidayah (SMIH) Johor Bahru kerana masing-masing telah dinobatkan sebagai Johan bagi kategori Bahasa Melayu dan Bahasa Arab dalam Kejohanan Debat Antara Sekolah (ISDC) 2014 anjuran Universiti Islam Antarabangsa Malaysia (UIAM). Kejohanan berprestij tahunan kali ke-12 yang berakhir pada 19 Ogos 2014 lalu dibuat dalam tiga kategori iaitu Bahasa Melayu, Bahasa Arab dan Bahasa Inggeris dan melibatkan hampir semua sekolah ternama tanah air. Kejayaan ini membuktikan bahawa usaha yang gigih, semangat yang padu, didorong oleh falsafah pendidikan rabbani yang dijalankan di semua 39 buah sekolah rangkaian IKRAM-MUSLEH telah berjaya melonjakkan jati diri, sifat kepemimpinan, keyakinan diri dan keterampilan pelajar-pelajar berkenaan.   Semangat dan kegigihan yang membanggakan juga telah ditunjukkan oleh beberapa pasukan dari sekolah rangkaian IKRAM-MUSLEH yang lain yang turut bertanding. Sekolah Menengah Islam Al-Amin (Gombak), Sekolah Menengah Sri Al-Amin (Bangi), Sekolah Menengah Islam Hira’ (Jeram) dan Sekolah Menengah Al-Azhar (Jitra) telah menyerlahkan prestasi yang memberangsangkan. Semoga Allah memberkati  kejayaan ini serta memberi ganjaran sewajarnya kepada para pengetua, guru debat dan para alumni yang telah membimbing pasukan-pasukan ini dengan komitmen yang begitu tinggi.


Keselamatan Kanak-kanak: Kerajaan Perlu Beri Perhatian Segera – Wanita IKRAM

Harapkan pagar, pagar makan padi. Itulah ibarat yang berlaku dalam isu keselamatan dan kesejahteraan kanak-kanak.

Ketika kes adik Bella OKU yang didera di rumah pengasuh masih lagi dalam proses pendakwaan di mahkamah, kita terus dikejutkan satu per satu dengan isu membabitkan kanak-kanak.

Pada 6 Januari lalu, dilaporkan bahawa seorang kanak-kanak berusia 12 tahun dirogol oleh bapa tirinya di Seremban, Negeri Sembilan.

Pada hari yang sama, turut dilaporkan kejadian di Bau, Sarawak yang mana seorang kanak-kanak OKU dibunuh, disumbat dalam guni dan dibuang ke dalam semak oleh teman wanita ibunya.

Dua hari lepas, kita dilaporkan pula kejadian yang mengakibatkan seorang bayi lelaki di Kuala Terengganu koma dipercayai didera oleh pengasuh di sebuah pusat jagaan kanak-kanak.

Jelas, kanak-kanak yang sepatutnya dilindungi dan disayangi sebaliknya telah dizalimi secara kejam.

Wanita IKRAM melahirkan kekesalan dan kebimbangan dengan kejadian demi kejadian yang berlaku terhadap generasi masa hadapan yang sewajarnya dijaga, dibela dan dipelihara kesejahteraannya.

Apatah lagi dalam isu yang membabitkan keselamatan kanak-kanak dalam jagaan pengasuh.

Seorang ibu bekerja untuk keluarga dan negara, meletakkan anak dengan harapan anak mereka dijaga dengan baik, bahkan sebaliknya didera sehingga ada yang menemui ajal seperti yang dilaporkan berlaku pada Disember 2022 di Johor.

Tindakan segera perlu diambil supaya kejadian seperti ini tidak berulang lagi.

Oleh itu, Wanita IKRAM menyeru supaya pencegahan dilaksanakan melalui pemantauan ketat oleh pihak berwajib dan tindakan tegas diambil jika berlaku kes seperti ini.

Pihak berkuasa dicadangkan supaya memastikan para pengasuh melalui latihan dan mendapat sijil kemahiran. Namun begitu, proses latihan ini hendaklah dipermudahkan prosesnya dan dikenakan kos yang minimum.

Saringan kesihatan mental juga patut diwajibkan kepada pengasuh. Perkara ini sewajarnya menjadi syarat untuk membolehkan sesebuah pusat jagaan kanak-kanak didaftarkan.

Tanggungjawab dalam melatih dan memantau pengasuh yang diambil bekerja di pusat jagaan kanak-kanak perlu diambil serius dan menjadi keutamaan para pengusaha pusat jagaan.

Dalam pada itu, Wanita IKRAM turut menyarankan supaya pihak berkuasa membuat kajian dan mencari jalan supaya kos menghantar kanak-kanak ke pusat jagaan swasta dapat dikurangkan.

Cadangan ini diharapkan dapat mengurangkan risiko ibu bapa yang terpaksa menghantar anak-anak kepada pengasuh yang tidak mempunyai lesen kerana tidak berkemampuan.

Wanita IKRAM juga menyokong cadangan Menteri Kementerian Wanita, Keluarga dan Pembangunan Masyarakat, Dato’ Sri Nancy Shukri untuk mewujudkan satu jabatan khas melihat isu kanak-kanak.

Wanita IKRAM bersedia untuk berbincang dan bekerjasama dalam menyelesaikan masalah ini.

Ustazah Sallawahiu Mohd Salleh
Ketua Wanita
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jadilah yang terbaik, paling bermanfaat

Satu persoalan yang sewajarnya ditanyakan kepada diri semenjak kita hidup di dunia ini, adakah kita sudah menjadi manusia yang bermanfaat kepada orang sekeliling, ahli keluarga, jiran tetangga, masyarakat juga negara?

Daripada Jabir bin Abdullah RA, sabda Rasulullah SAW yang bermaksud:

“Sebaik-baik manusia adalah yang paling bermanfaat bagi orang lain.”

(Hadis Riwayat Thabrani, Al-Mu’jam al-Ausath, juz VII, hal. 58, disahihkan Muhammad Nasiruddin al-Albani dalam kitab As-Silsilah as-Sahihah)

Menjadi peribadi yang bermanfaat adalah salah satu karakter yang harus dimiliki oleh seorang Muslim. Seorang Muslim lebih disarankan untuk memberikan manfaat kepada orang lain, bukan hanya mencari manfaat daripada orang atau memanfaatkan orang lain.

Ini adalah bahagian daripada implementasi konsep Islam yang penuh cinta iaitu memberi.

Antara amalan yang paling dicintai oleh Allah Subhanahuwataala ialah membuat orang lain bahagia antaranya dengan cara meringankan kesusahannya, mempermudahkan urusan mereka dan menghilangkan rasa laparnya.

Seorang Muslim yang pergi untuk membantu memenuhi keperluan seseorang, lebih dicintai Allah daripada dia beriktikaf sebulan di Masjid Nabawi.

Menjadi orang yang bermanfaat tidak semestinya memerlukan pengorbanan wang ringgit atau harta.

Mengajar ilmu kepada orang lain, berdakwah mengikut kemampuan kita, memberi sokongan moral atau bantuan tenaga juga sudah dikira memberi manfaat kepada orang lain.

Setiap sesuatu yang dapat memberi kemudahan, kelegaan atau kebaikan kepada orang lain adalah dikira bermanfaat.

Sangat ironinya, jika orang yang berharta lebih kerap naik haji berulang kali daripada membantu kaum dhuafa’ (orang-orang daif) yang memerlukan. Banyak juga orang berada yang membangunkan masjid mewah, sedangkan di sekelilingnya masih banyak kaum fakir miskin yang menantikan untuk dibantu.

Padahal Allah tidak memerlukan disembah dengan indahnya masjid ataupun ibadah haji yang berulang-ulang.

Mengapa kita tidak pernah berfikir untuk beramal soleh dengan cara ‘memberi manfaat’ kepada semua orang yang berinteraksi dengan diri kita, atau (bahkan) beramal soleh dengan cara berbuat baik kepada sesama makhluk Allah, yang lebih diutamakan dalam situasi dan kondisi tertentu daripada sekadar membangunkan kesolehan spiritual yang tidak banyak berguna bagi orang lain?

Amatlah tidak wajar kita mengatakan bahawa urusan akhirat itu lebih penting daripada urusan dunia, atau sebaliknya kerana kedua-duanya saling melengkapi.

Selain itu, berusahalah memberi manfaat kepada orang lain kerana semuanya akan kembali untuk kebaikan diri kita sendiri, sebagaimana firman Allah:

“Jika kamu berbuat baik, sesungguhnya kamu berbuat baik untuk diri kamu sendiri..” (Surah al-Israa’ 17: 7)

Daripada Abdullah bin Umar RA, sabda Rasulullah SAW:

… وَمَنْ كَانَ فِي حَاجَةِ أَخِيهِ كَانَ اللَّهُ فِي حَاجَتِهِ

“… dan sesiapa (yang bersedia) membantu keperluan saudaranya, maka Allah (akan senantiasa) membantu keperluannya.”

(Hadis Riwayat Bukhari, Sahih al-Bukhari, juz III, Hal. 168, No. 2442 dan Muslim, Sahih Muslim, juz VIII, Hal. 18, No. 6743)

Insya-Allah, jika kita ikhlas membantu makhluk lain yang memerlukan bantuan, yakinlah bahawa Allah akan menyediakan ganjaran buat kita dan pada hakikatnya kebaikan tersebut itu akan kembali kepada kita.

Semoga kita adalah Muslim yang bermanfaat dan memberi manfaat itu!

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Dr Fauziah kunjungi PM, hargai sokongan Wisma Putra

Mereka mengucapkan terima kasih atas sokongan dan bantuan daripada Wisma Putra yang mengikuti perkembangan misi dari hari pertama sehingga saat-saat Dr Fauziah ditawan oleh askar zionis Israel.

Dato’ Seri Najib turut menyatakan sokongan penuh beliau terhadap syor komiti pusat Freedom Flotilla Coalition (FFC) untuk menjadikan Malaysia sebagai penganjur utama bagi misi akan datang.

“Isu Palestin ini sangat dekat di hati beliau, YAB Perdana Menteri pun telah sampai ke Gaza dan beliau mengatakan, teruskan perjuangan (membela Palestin) ini,” kata Dr Fauziah.

Hadir sama dalam kunjungan tersebut Pengerusi Humanitarian Care Malaysia (MyCARE), Prof Madya Dr Hafidzi Mohd Noor dan CEO MyCARE, Hj Kamarul Zaman Shaharul Anwar.

Pada tahun 2013 yang lalu, Dato’ Seri Najib telah membuat lawatan khusus ke Gaza, Palestin dan bertemu Dr Ismail Haniyeh sebagai tanda solidariti terhadap isu ini selain memberikan peruntukan untuk membangunkan semula pejabat pentadbiran Gaza, hospital, bangunan sekolah dan sebuah masjid di Gaza.

Lawatan tersebut turut disambut oleh wakil Pemegang Amanah Aqsa Syarif, Ustaz Abdul Haris Bain dengan menyarungkan mafla Palestin kepada Perdana Menteri sebagai tanda penghargaan.

Penyertaan Dr Fauziah melalui misi Women’s Boat to Gaza bertujuan untuk membantu wanita dan kanak-kanak Gaza mendapatkan rawatan perubatan segera.


Sudah Bersedia Menyambut Ramadan?

Insya-Allah beberapa hari lagi kita akan bertemu dengan Ramadan, bulan mulia yang penuh berkat. Kita disarankan agar lebih banyak mendekatkan diri kepada-Nya, menyambutnya dengan penuh kegembiraan dan sukacita, seolah-olah menyambut kehadiran tetamu yang sangat kita nantikan.

Nabi SAW sering memberikan khabar gembira kepada para sahabat, akan datangnya Ramadan. Sahabat baginda, Abu Hurairah RA pernah bercerita bahawa ketika datang Ramadan, Rasulullah SAW memberikan khabar gembira kepada para sahabat akan datangnya Ramadan.

قَدْ جَاءَكُمْ رَمَضَانُ، شَهْرٌ مُبَارَكٌ، افْتَرَضَ اللهُ عَلَيْكُمْ صِيَامَهُ، تُفْتَحُ فِيهِ أَبْوَابُ الْجَنَّةِ، وَتُغْلَقُ فِيهِ أَبْوَابُ الْجَحِيمِ، وَتُغَلُّ فِيهِ الشَّيَاطِينُ، فِيهِ لَيْلَةٌ خَيْرٌ مِنْ أَلْفِ شَهْرٍ، مَنْ حُرِمَ خَيْرَهَا فَقَدْ حُرِمَ

“Telah datang kepada kalian bulan Ramadan, bulan yang diberkati. Allah mewajibkan kalian untuk berpuasa. Pada bulan ini, pintu-pintu syurga dibuka, pintu-pintu neraka ditutup dan syaitan-syaitan diikat; di sana terdapat malam yang lebih baik daripada seribu bulan, barang siapa terhalang untuk mendapat kebaikannya, bererti dia telah terhalang (untuk mendapatkan kebaikan).” (HR Ahmad dan disahihkan Syuaib al-Arnauth)

Secara umumnya, ketika kita ingin melaksanakan sesuatu ibadah, ada tiga perkara yang perlu kita ketahui:

Justeru, apakah yang seharusnya dipersiapkan oleh seorang Muslim sebelum memasuki Ramadan? Terdapat beberapa perkara yang perlu kita persiapkan menjelang Ramadan.

Berdoa memohon kepada Allah SWT agar mempertemukan kita dengan Ramadan dalam keadaan sihat rohani dan jasmani sehingga kita mampu beribadah sebaik mungkin ketika Ramadan.

Kita meyakini bahawa satu-satunya yang berkuasa mengendalikan diri kita hanyalah Allah. Dialah yang memberi kemudahan kepada para hamba-Nya untuk beribadah kepada-Nya, baik kemudahan dalam bentuk fizikal, seperti kesihatan, kekuatan dan sebagainya.

Ini termasuk yang paling utama dan penting iaitu kemudahan dalam bentuk semangat untuk melaksanakan ibadah. Kita tidak akan mampu beribadah tanpa pertolongan daripada-Nya.

Kerana itu, berdoa dan berdoalah memohon kepada Allah agar kita diberi kemudahan untuk mendapatkan kebaikan, kesabaran, kekuatan dan keberkatan Ramadan itu.

Sebagaimana semangat sahabat dan para tabiin pada masa silam, mereka sangat gembira dan bersemangat sekali menyambut Ramadan sehingga mereka gunakan kesempatan dengan berdoa, memohon kepada Allah agar dipertemukan dengan Ramadan.

Mu’alla bin Al-Fadhl (ulama tabi’ tabiin) berkata: “Dulu para sahabat, selama enam bulan sebelum datang Ramadan, mereka berdoa agar Allah mempertemukan mereka dengan bulan Ramadan. Kemudian, selama enam bulan sesudah Ramadan, mereka berdoa agar Allah menerima amal mereka selama bulan Ramadan.” (Lathaif al-Ma’arif, hlm. 264)

Antara doa yang boleh kita ikuti adalah doa yang diriwayatkan oleh seorang ulama tabiin, Yahya bin Abi Katsir bahawa sebahagian sahabat ketika datangnya Ramadan mereka berdoa:

اَللَّهُمَّ سَلِّمْنـِي إِلَى رَمَضَانَ وَسَلِّمْ لِـي رَمَضَانَ وَتَسَلَّمْهُ مِنِي مُتَقَبَّلاً

“Ya Allah, temukan aku hingga ke bulan Ramadan, dan temukan Ramadan kepadaku, dan terimalah amal-amalku pada bulan Ramadan.” (Lathaif al-Ma’arif, hlm. 264)

Masya-Allah, sungguh harapan yang luar biasa. Betapa mereka menilai, Ramadan adalah bulan yang sangat istimewa sehingga mereka tidak menjadikannya kesempatan yang hadir itu sesuatu yang sia-sia.

2. Perbanyakkan istighfar, mohon ampunan Allah

Semoga istighfar kita mampu meleburkan dosa yang ada. Dosa dan maksiat adalah sumber penyakit bagi hati, ia juga sumber noda bagi hati. Rasulullah SAW menggambarkan bagaimana bahayanya dosa bagi hati manusia.

إِنَّ العَبْدَ إِذَا أَخْطَأَ خَطِيئَةً نُكِتَتْ فِي قَلْبِهِ نُكْتَةٌ سَوْدَاءُ، فَإِذَا هُوَ نَزَعَ وَاسْتَغْفَرَ وَتَابَ سُقِلَ قَلْبُهُ، وَإِنْ عَادَ زِيدَ فِيهَا حَتَّى تَعْلُوَ قَلْبَهُ، وَهُوَ الرَّانُ الَّذِي ذَكَرَ اللَّهُ» {كَلَّا بَلْ رَانَ عَلَى قُلُوبِهِمْ مَا كَانُوا يَكْسِبُونَ}

Sesungguhnya seorang hamba, apabila melakukan perbuatan maksiat maka akan dititikkan dalam hatinya satu titik hitam. Jika dia meninggalkan maksiat itu, memohon ampun dan bertaubat, hatinya akan dibersihkan. Namun jika dia kembali maksiat, akan ditambahkan titik hitam tersebut hingga menutupi hatinya. Itulah yang diistilahkan ‘ar-raan’ yang Allah sebutkan dalam firman-Nya, (yang ertinya), “Sekali-kali tidak demikian, sebenarnya apa yang selalu mereka usahakan itu menutupi hati mereka.” (HR Tirmidzi, Ibnu Majah)

Mulalah bertaubat untuk menghapuskan kesalahan yang pernah kita lakukan. Jika kesalahan itu harus ditutupi dengan membayar kaffarah, sediakanlah untuk membayarnya. Jika berkaitan dengan hak orang lain, kita perlulah bersedia meminta maaf kepadanya. Rasulullah SAW bersabda:

التَّائِبُ مِنَ الذَّنْبِ، كَمَنْ لَا ذَنْبَ لَهُ

Orang yang bertaubat daripada satu perbuatan dosa, seperti orang yang tidak melakukan dosa itu. (HR Ibn Majah)

Dengan bertaubat, bermakna kita menghilangkan penyakit hati berupa noda dosa yang ada dalam diri kita.

Sesuatu yang dilakukan dengan mendadak, biasa hasilnya tidak memuaskan kerana untuk menjadi baik, ia tidak dapat dilakukan secara segera. Semuanya memerlukan proses. Rasulullah SAW mengingatkan:

مَنْ يَسْتَعِفَّ يُعِفُّهُ اللَّهُ ، وَمَنْ يَتَصَبَّرْ يُصَبِّرْهُ اللَّهُ ، وَمَنْ يَسْتَغْنِ يُغْنِهِ اللَّهُ

“Sesiapa yang melatih diri menjaga kehormatan maka Allah akan jaga kehormatannya, sesiapa yang melatih diri untuk bersabar, Allah jadikan dia penyabar. Dan sesiapa yang merasa cukup, Allah akan memberikan kecukupan kepadanya.” (HR Bukhari & Abu Daud)

Umumnya, ketika kita memasuki Ramadan, ada dua amalan besar yang akan dirutinkan dalam masyarakat iaitu berpuasa pada siang hari dan tadarus al-Quran. Kedua-duanya memerlukan kesabaran yang tinggi.

Kita perlu biasakan sedari sekarang. Mulakanlah latihan bersabar dengan banyak membaca ayat-ayat Allah iaitu al-Quran. Latih diri bersabar dengan membaca al-Quran kerana ia akan memudahkan kita banyak membaca al-Quran ketika Ramadan. Setidaknya dalam sehari kita mampu membaca satu juzuk.

Kita perlu ada sasaran. Ramadan tahun ini harus mengubah diri kita menjadi yang lebih baik daripada sebelumnya. Allah SWT memberikan banyak kemudahan kepada hamba-Nya untuk beribadah selama Ramadan.

Dalam hadis daripada Abu Hurairah RA, Rasulullah SAW bersabda:

إِذَا جَاءَ رَمَضَانُ فُتِّحَتْ أَبْوَابُ الْجَنَّةِ وَغُلِّقَتْ أَبْوَابُ النَّارِ وَصُفِّدَتِ الشَّيَاطِينُ

Ketika datang Ramadan, pintu-pintu syurga dibuka, pintu-pintu neraka ditutup dan syaitan-syaitan dibelenggu. (HR Muslim)

Pintu syurga dibuka ertinya peluang besar bagi kita melakukan ketaatan, untuk diterima amalan yang boleh menghantarkan kita ke syurga Allah. Pintu neraka ditutup ertinya kita berharap semoga kemaksiatan yang dilakukan segera diampunkan Allah SWT.

Syaitan-syaitan dibelenggu sehingga tidak mudah baginya untuk menggoda manusia, tidak sebagaimana ketika pada bulan-bulan lain, ia bebas menyesatkan manusia.

Sungguh itu adalah kesempatan terbesar bagi umat Islam untuk berubah. Sasaran Ramadan tahun ini menjadi lebih berkualiti. Jika sebelumnya hanya membaca setengah juzuk, targetkan agar yang dibaca lebih daripada itu.

Tidak ada ruginya orang yang belajar kerana ilmu adalah pengarah bagi manusia menjalani kehidupan. Dengan ilmu, seseorang itu memiliki panduan untuk beramal dengan benar.

Kerana itulah, Ali bin Abi Thalib RA memuji ilmu antaranya, ilmu akan menjaga kita. Beliau berpesan kepada muridnya, Kumail bin Ziyad: “Ilmu lebih baik daripada harta; ilmu menjagamu dan kamu menjaga harta.” (Hilyah Auliya, 1/79)

Islam mengajarkan agar setiap muslim berbekal ilmu sebelum belajar. Memahami panduannya, sebelum beramal. Firman Allah dalam ayat 19 surah Muhammad:

فَاعْلَمْ أَنَّهُ لَا إِلَهَ إِلَّا اللَّهُ وَاسْتَغْفِرْ لِذَنْبِكَ

“Fahamilah, bahawa sesungguhnya tidak ada Ilah (sesembahan) selain Allah dan mohonlah ampunan bagi dosamu.”

Kata Imam Bukhari ketika beliau menjelaskan ayat ini: “Penjelasan, bahawa ilmu harus didahulukan sebelum berbicara dan beramal.” (Shahih Bukhari, 1/130)

Beramal dengan ilmu dalam erti kata ialah berdasarkan dalil yang akan membuat amal kita semakin meyakinkan. Semoga Allah membimbing dan memudahkan kita untuk melaksanakan ketaatan pada bulan Ramadan dan bulan-bulan lainnya, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hari Terbuka Masjid ajak komuniti agama lain dekati Islam

Namun, harus diingat bahawa Islam dan ibadatnya tidak hanya tertakluk kepada solat, zikir dan membaca Al-Quran sahaja. Ia lebih daripada itu.

Atas kesedaran tersebut, Surau Al-Syakirin Bandar Utama bersama Yayasan Hidayah Centre membuka pintunya untuk menjemput seluruh komuniti, khususnya tetangga beragama Kristian, Buddha, Hindu dan lain-lain dalam program ‘Mosque Open Day’ (MOOD).

Objektifnya: membawa komuniti bukan beragama Islam untuk mendekati serta memahami Islam menerusi institusi masjid sebagai pusat aktiviti dan pembangunan masyarakat setempat.

“Kita bukan nak mengajak atau jauh sekali memaksa siapa-siapa untuk menukar agama.

“Apa yang kita buat ini adalah untuk menyampaikan Islam itu sebagai ‘rahmatan lil ‘alamin’ (rahmat sekalian alam), sebuah agama universal dengan nilai-nilai universal dan kalau boleh menepis prejudis serta syak wasangka tentang Islam,” kata pengarah program, Jamaludin Shamsudin.

Surau Al-Syakirin sudah terbentuk sejak hampir 20 tahun yang lepas, namun akui Jamaludin, sesama komuniti di kawasan Bandar Utama itu sendiri masih kurang mengenali antara satu sama lain.

Ditambah pelbagai isu dan ketegangan antara agama yang dibangkitkan media Barat khususnya sejak akhir-akhir ini membuatkan golongan bukan Islam terpengaruh bertindak untuk menjauhkan diri dengan komuniti Islam.

Menerusi inisiatif buka pintu dan mengadakan pelbagai aktiviti di masjid atau surau seumpama ini, jelas Jamaludin, ia secara langsung mampu mengeratkan kejiranan, seterusnya mewujudkan perpaduan yang lebih utuh.

“Masyarakat di Bandar Utama ini boleh dikatakan sekitar 80 peratus penduduknya adah yang bukan beragama Islam, jadi adalah penting untuk kita mengenali dan menyantuni mereka supaya kita dapat membentuk persefahaman dan keharmonian,” jelas Jamaludin.

Sementara itu, pengurus program yang juga Pengerusi Hidayah Centre Petaling Jaya, Rahibah Che Omar berkata, MOOD juga secara tidak langsung dapat mengajar umat Islam untuk tampil lebih terbuka dan sedia menyambut golongan bukan Islam untuk mendekati agama itu.

Jelas Rahibah, masih ada segelintir umat Islam yang konservatif sukar menerima keterbukaan dan tidak menampilkan ajaran Islam sebenar kepada komuniti bukan Islam, menjadi antara sebab wujud persepsi negatif terhadap ajaran Allah itu.

“Tugas mereka (ahli jawatankuasa dan qariah surau dan masjid) untuk menunjukkan kecantikan Islam bukan terhad dalam lingkungan komuniti Islam sahaja. Islam itu sebenarnya inklusif untuk semua.

“Kita tahu bercakap mengenai agama adalah satu perkara yang sensitif, jadi bila mereka datang ke sini kita pun sacara terbuka bercerita dan mereka pun secara terbuka juga menerima untuk tahu dan belajar,” katanya.

Dalam program sehari yang berlangsung dari 9 pagi hingga 1 petang itu, antara aktiviti yang diadakan adalah lawatan ke sekitar surau yang dikendalikan oleh kakitangan Program Jelajah Masjid dari Masjid Wilayah Persekutuan yang turut sama menjayakan program itu.

Pengunjung dibawa ke serata kawasan surau seperti ruang solat, juga ditunjukkan ibadat yang dilakukan di masjid serta cara-caranya dan penjelasan mengenainya.

Timbalan Presiden Persatuan Penganut Agama Buddha Bandar Utama (BUBS), Chiam Swee Ann mengakui ia satu pengalaman menarik buatnya untuk mengetahui dengan lanjut mengenai Islam.“Selalu saya datang ke sini setiap kali dijemput untuk jamuan pada Hari Raya tetapi ini kali pertama saya masuk ke dalam ruang sembahyang.

“Mereka tunjukkan cara membasuh tangan, kaki dan muka (wudhuk), sangat menyegarkan sebelum masuk ke dalam. Juga kami ditunjukkan postur ketika sembahyang, penjelasan tentang seluruh struktur dan maklumat tentang Islam. Ada beberapa bahagian yang saya lihat kita (Islam dan Buddha) ada persamaan,” katanya.

Chiam melihat aktiviti antara agama itu harus dikembangkan dan lebih kerap bukan sahaja di Bandar Utama dan kawasan sekitarnya, malah ke seluruh negara supaya dapat membentuk masyarakat yang lebih aman dan harmoni.

Selain lawatan surau, juga diadakan pelbagai aktiviti lain seperti ‘free market’, sesi perkongsian dengan saudara baru, reruai ambil gambar ‘How Do I Look In Hijab’, serta pemeriksaan kesihatan yang dikendalikan Segi University & College dan Pusat Perubatan Tropicana.

Sumber: Astro Awani (15 Januari 2017)Link: http://bit.ly/2jSQJwiLagi foto: FB Hidayah Centre Petaling Jaya

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Antivirus terkini akan diberikan kepada pesakit Covid-19

SERI KEMBANGAN – Kementerian Kesihatan Malaysia (KKM) dalam proses memantapkan Kaedah Penjagaan Klinikal pesakit Covid-19 bagi tujuan memulakan ubat antivirus terkini yang akan diberikan kepada pesakit wabak itu yang berisiko tinggi.

“Ia akan diberikan kepada pesakit Covid-19 pada peringkat awal iaitu semasa mereka bergejala ringan bagi mencegah jangkitan menjadi lebih teruk,” ujar Menteri Kesihatan, Khairy Jamaluddin Abu Bakar pada sidang media mengenai perkembangan Covid-19 pada Isnin.

Beliau berkata, rawatan antivirus ini akan meliputi pesakit di klinik kesihatan, Pusat Penilaian Covid-19 (CAC), Pusat Kuarantin dan Rawatan Covid-19 (PKRC) dan hospital bagi pesakit yang dimasukkan ke wad.

“Rawatan akan dimulakan setelah bekalan ubat antivirus tersebut tersedia dan kini KKM dalam proses memuktamadkan pembelian ubat antivirus tersebut.”

Bercakap mengenai pemberian dos penggalak, Khairy berkata, sehingga kini terdapat lebih kurang 32 peratus atau sejuta warga emas masih belum mengambil dos penggalak.

“Risiko jangkitan Covid-19 yang teruk juga adalah lebih tinggi dalam kalangan warga emas. Daripada 32,034 kematian sehingga 6 Februari, sebanyak 18,362 atau 57.32 peratus melibatkan warga emas,” jelasnya.

Jelasnya lagi, peningkatan kes Covid-19 buat masa ini masih tidak menjejaskan sistem kesihatan negara, meskipun negara kini berdepan ancaman varian Omicron yang lebih mudah merebak.

“Ini sebahagian besarnya disumbang oleh pencapaian liputan vaksinasi lengkap bagi populasi yang tinggi serta langkah proaktif KKM, kita berjaya ‘memperlahankan’ ketibaan varian Omicron. Kawalan sempadan seperti penangguhan umrah (sebelum ini) merupakan langkah memperlahankan gelombang Omicron,” katanya.

Dalam perkembangan lain, seramai 12,473,139 individu dewasa atau 53.3 peratus daripada kumpulan itu di negara ini telah menerima dos penggalak Covid-19 setakat semalam.

Berdasarkan data COVIDNOW, sejumlah 22,930,943 individu atau 98 peratus daripada kumpulan sama telah melengkapkan dua dos vaksinasi, dan sebanyak 23,206,202 individu atau 99.2 peratus menerima sekurang-kurangnya satu dos vaksin.

Manakala bagi remaja berumur 12 hingga 17 tahun pula, sejumlah 2,792,265 atau 88.7 peratus daripada kumpulan itu telah melengkapkan vaksinasi, serta 2,869,845 individu atau 91.2 peratus menerima sekurang-kurangnya satu dos vaksin.

Bagi vaksinasi harian, sebanyak 119,543 dos diberikan semalam meliputi 9,321 dos pertama, 2,188 dos kedua dan 108,034 dos penggalak.

Ini menjadikan jumlah kumulatif dos vaksin diberikan di bawah Program Imunisasi Covid-19 Kebangsaan (PICK) berjumlah 64,108,866 dos.

Sebagaimana dilaporkan portal Github, KKM merekodkan sembilan kematian akibat Covid-19 semalam dengan empat di Perak dan satu masing-masing di Kedah, Melaka, Pahang, Pulau Pinang dan Selangor.


Ikatan terbina, ukhuwah tercerna

Hari pertama program telah dimulakan dengan Mesyuarat Agung Tahunan IKRAM Health 2016 dan bengkel diikuti dengan pertandingan pelbagai permainan bagi mencernakan ukhuwah dalam kalangan ahli IKRAM Health pada hari kedua.

Dalam mesyuarat tersebut, Prof. Madya Dr Oteh Maskon telah dipilih sebagai Yang Dipertua IKRAM Health bagi sesi 2016-2017 manakala Dr Abdul Halim Shibghatullah sebagai Timbalan Yang Dipertua dan Dr Mohd Afiq Mohd Nor sebagai Setiausaha Kehormat.

Mesyuarat Agung Tahunan, laporan aktiviti oleh Dr Afiq dan bengkel

Bengkel ‘Interest-Group Empowerment’ turut diadakan bagi berbincang dan merancang untuk merealisasikan sumbangan IKRAM Health yang mampu memberi impak yang besar dan signifikan dalam dunia kesihatan kepada negara dan dunia.

Pada hari kedua pula, pelbagai permainan dipertandingkan secara berkumpulan antaranya Jalan Ikat Kaki, Selipar Gergasi, Giant Wheel dan Passing Belon tidak ketinggalan acara-acara Telematch untuk kanak-kanak disusuli dengan penyampaian hadiah untuk para pemenang.

Jalan Ikat Kaki, Giant Wheel dan Telematch

Dengan kehadiran majoriti daripada golongan muda, ia memberi harapan bahawa perjuangan dakwah IKRAM melalui rumpun kesihatan dan perubatan mempunyai para pewarisnya yang akan terus menyambung legasi dakwah yang telah mula diusahakan sebelum ini.

Semoga IKRAM Health akan terus menjadi salah satu peneraju utama dalam membangun dan menigkatkan tahap kesihatan masyarakat di negara ini seiring dengan slogannya ‘Building a Healthy Nation with Rahmah’, insya-Allah.

Struktur Organisasi Persatuan Kesihatan IKRAM Malaysia (IKRAM Health) Sesi 2016-2017

Yang Dipertua: Prof. Madya Dr Oteh Maskon Tim Yang Dipertua: Dr Abdul Halim ShibghatullahSetiausaha Kehormat: Dr Mohd Afiq Mohd NorPenolong Setiausaha: Dr Nik Nathasha Nik IsahakBendahari: Dr Wan Najwa Wan Mohd Zohdi

Ahli Jawatankuasa:Dr Muhammad Munawar Mohamed HattaDr Zainal Fitri ZakariaPuan Norul Aishah Mohd YunosDr Al Hafiz IbrahimDr Nur Aisyah ZainordinDr Mohamad Yusri MusaPuan Maryam SakinahSdr Hazli Mohd

Sumber: http://goo.gl/yKMRcc Album1: https://goo.gl/pLMrgi | Album2: https://goo.gl/AFhBaL

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perlu kerjasama pusat, negeri jaga kebajikan mangsa banjir

Melalui status di laman Facebook, beliau berkata usaha itu perlu diteruskan sehingga satu tempoh yang sesuai selepas mereka pulang ke rumah masing-masing.

“Aspek lain seperti membaik pulih kediaman mereka yang rosak perlu diambil perhatian dan usaha ini bagi memastikan mangsa tidak terus berada dalam keadaan trauma akibat musibah.”

Semalam Muhyiddin telah meninjau keadaan banjir selain menyantuni mangsa di PPS Sekolah Menengah Kebangsaan (SMK) Seberang Temerloh di Temerloh dan SMK Tengku Ampuan Afzan di Chenor, Maran.

“Pejabat daerah, pihak berkuasa tempatan serta agensi kerajaan negeri dan persekutuan telah digesa agar segera menumpukan usaha membaik pulih infrastruktur yang rosak teruk akibat banjir seperti jalan raya, masjid dan sekolah,” tegasnya.

Beliau turut bertemu mangsa banjir termasuk warga emas yang mendapat perlindungan di PPS untuk bertanyakan keadaan kesihatan mereka dan memastikan kebajikan mereka terjaga.

“Alhamdulillah mereka baik-baik sahaja, malah ada yang ditemui mengucapkan terima kasih kepada kerajaan kerana menyediakan PPS dengan kemudahan memuaskan di samping petugas yang sentiasa memastikan pelaksanaan prosedur operasi standard (SOP) bagi mengelak penularan COVID-19,” katanya.

Selain itu, beliau telah mengarahkan pengurusan PPS dan Agensi Pengurusan Bencana Negara (NADMA) supaya menyediakan dua khemah kepada keluarga yang mempunyai lebih daripada enam orang bagi menjamin keselesaan kepada mereka sepanjang berada di pusat penempatan itu.

Lawatan Muhyiddin turut disertai Menteri Besar Pahang Datuk Seri Wan Rosdy Wan Ismail dan Ketua Pengarah NADMA, Datuk Dr Aminuddin Hassim serta pegawai kanan agensi berkaitan.

Perdana Menteri turut mendoakan agar semua mangsa banjir seluruh negara terhindar daripada sebarang penyakit dan pulang ke rumah masing-masing dalam keadaan sihat.

Dalam perkembangan berkaitan, jumlah mangsa banjir di Pahang, Terengganu, Kelantan dan Perak terus menunjukkan trend penurunan semalam setelah beberapa pusat pemindahan sementara (PPS) di empat negeri itu ditutup.

Namun begitu, situasi berbeza di Johor, apabila negeri tersebut kembali dilanda bencana itu selepas beberapa bandar utamanya mula dinaiki air akibat hujan lebat berterusan sejak malam sebelumnya.

Jabatan Meteorologi turut mengeluarkan amaran cuaca bahaya dengan hujan sangat lebat dijangka berterusan di daerah Johor Bahru, Kota Tinggi, Kulai, Pontian, Kluang dan Batu Pahat manakala amaran buruk dikeluarkan bagi Segamat dan Mersing (hujan lebat dijangka berterusan) serta waspada bagi Tangkak dan Muar.


1,100 jayakan iftar rai saudara baru

Menurut Pengerusi Hidayah Centre Foundation (HCF), Hj Nicholas Slyvester, majlis tersebut juga telah dihadiri hampir 100 orang peserta ‘non-muslim’ dan secara keseluruhannya kira-kira 1,100 orang telah mengambil bahagian.

“Alhamdulillah, program hari ini berjaya mencapai objektifnya, meraikan saudara- saudara baru, memberikan nasihat kepada mereka dan nampaknya mereka gembira dengan sumbangan yang diberikan,” ucap beliau.

Malah, sumbangan yang diterima melalui program tersebut agak memberangsangkan.

“Sumbangan masih lagi masuk dan kita masih ‘keep track’, walau bagaimanapun ia telah mencapai lima puluh peratus daripada yang disasarkan,” tambahnya.

MIPHC pada tahun ini telah dan akan diadakan di tiga belas tempat berbeza di seluruh negara dan Kuala Lumpur sebagai lokasi utama.

Ia akan disusuli dengan program ‘Sedekah Ramadan’ yang akan dijadikan platform untuk memberikan ruang kepada masyarakat bagi terus menyumbang.

“Ini akan membantu kita menggerakkan dua bidang utama iaitu bidang dakwah kepada bukan Islam dan sokongan kepada saudara baru.”

Selain iftar, MIPHC yang diadakan di Dewan Tun Abdul Razak, Menara Kembar Bank Rakyat di sini diisi dengan forum yang bertajuk “Membumikan Rahmah Membudayakan Dakwah” dan diserikan dengan persembahan artis Yasin Sulaiman.

Forum tersebut menampilkan tiga panelis iaitu Ustaz Dr. Zaharuddin Abd Rahman serta dua saudara baru iaitu Nur Warjeet dan Nurul Lim.

Info lanjut: FB HCF | Web: HCF

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kesan Covid-19 Terhadap Ekonomi, Rakyat Terus Terhimpit

Semenjak pandemik Covid-19 melanda, kita sedar bahawa banyak golongan yang terkesan, bermula daripada kanak-kanak hinggalah golongan dewasa termasuk juga golongan belia dan warga emas. Banyak sektor terjejas teruk termasuklah sektor ekonomi.

Lantaran itu, Pertubuhan IKRAM Malaysia (IKRAM) telah menganjurkan Bicara Bina Negara yang ke-13 (BBN 13) yang bertajuk ‘Menangani Ekonomi Rakyat Dalam Pandemik Covid 19’ untuk membincangkan kesan covid 19 terhadap ekonomi dengan lebih terperinci seterusnya mencari solusi.

Forum ini melibatkan dua orang ahli panel iaitu pakar ekonomi, Dr Mohamed Abdul Khalid dan Naib Presiden IKRAM, Ustaz Burhanuddin Lukman merangkap Ketua Pasukan Kemakmuran Ekonomi IKRAM, manakala perunding polisi awam, Mohammad Abdul Hamid bertindak sebagai moderator.

Semakin hari ekonomi rakyat semakin merosot. Ramai yang hilang punca pendapatan secara tiba-tiba. Duit simpanan pula mula berkurang. Kos sara hidup yang tinggi sudah pasti memberikan tekanan yang luar biasa kepada rakyat.

Tahun 2020 telah mencatatkan nilai tertinggi terhadap mereka yang hilang pekerjaan iaitu lebih 800,000. Hal ini disebabkan kebanyakan sektor tidak dapat beroperasi seperti biasa. Hampir 70 peratus mereka yang hilang pekerjaan adalah yang tinggal di bandar.

Malah golongan yang bekerja sendiri seperti peniaga-peniaga kecil atau lebih dikenali golongan ‘makcik Kiah’ merupakan golongan yang paling terkesan. Hal ini kerana, kebanyakan golongan ini tidak membuat caruman Pertubuhan Keselamatan Sosial (PERKESO).

Oleh hal demikian, apabila mereka hilang punca pendapatan, tiada lagi safety net (jaring keselamatan) yang dapat membantu mereka melainkan simpanan sendiri jika ada. Namun, jika perkara itu tidak berlaku, tekanan pasti menghantui mereka sehari-hari.

Jika ditinjau dari segi purata gaji pula, belum pernah lagi terjadi purata gaji nasional jatuh sebanyak 15 peratus, satu penurunan yang cukup membimbangkan.

Selain itu, gaji untuk golongan orang muda pula jatuh sebanyak 18 peratus manakala gaji untuk para siswazah yang baru menamatkan pengajian pula jatuh sebanyak 25 peratus.

Hakikatnya adalah majoriti rakyat Malaysia terkesan dek pandemik yang melanda. Fakta-fakta di atas adalah bukti betapa terkesannya rakyat Malaysia kerana pandemik ini.

Cukupkah bantuan yang kerajaan beri? Sudah pasti jawapan kepada soalan ini adalah tidak. Menurut Dr Mohamed, jumlah bantuan yang diberikan adalah 83 bilion sahaja.

Menurut beliau lagi, purata bantuan yang diterima oleh golongan makcik Kiah contohnya semenjak Mac 2020 hingga kini adalah sebanyak RM133 sebulan.

RM133 sebulan dalam keadaan sekarang sudah pasti sukar untuk meneruskan kehidupan. Jumlah ini bukan sahaja terlalu sedikit bagi golongan bandar malah golongan luar bandar juga tidak mampu bertahan dengan jumlah yang sebegini.

Perintah Kawalan Pergerakan (PKP) yang dilaksanakan di Malaysia adalah antara yang paling lama jika dibandingkan dengan negara lain. Namun bantuan kewangan yang diberikan amat menyedihkan.

Selain itu, bantuan yang diberikan juga lambat. Rakyat sudah dalam keadaan tertekan yang teramat, kerajaan boleh umumkan bantuan akan sampai dua bulan lagi? Suatu pengumuman  yang menyedihkan dan menzalimi rakyat jelata.

Persoalannya, adakah kerajaan hari ini tidak punya wang yang cukup untuk diberikan kepada rakyat yang semakin terhimpit ini? Atau adakah ahli politik kita terlalu ghairah berpolitik sehinggakan tidak dapat fokus terhadap agenda membantu meringankan bebanan rakyat?

Hakikatnya sumber-sumber pendapatan negara masih banyak. Adakah kerajaan seolah-olah tidak tahu untuk mengurus sumber kewangan yang ada, atau telah menggunakan sumber yang ada untuk sesuatu yang tidak penting?

Menurut Ustaz Burhanuddin, duit dalam negara masih banyak, namun tidak disalurkan kepada mereka yang memerlukan pada masa ini.

Menurut Dr Mohamed lagi, kerajaan pada hari ini tidak bijak menguruskan duit yang ada. Pada saat negara dalam keadaan kritikal, duit digunakan untuk kegunaan yang tidak penting sedangkan semua itu boleh diurus dengan baik jika ada koordinasi yang baik dengan semua pihak.

Sebagai contoh, kerajaan membelanjakan duit yang banyak untuk Pusat Pemberian Vaksinasi Negara (PPV) sedangkan duit itu boleh dijimatkan jika hanya menggunakan dewan sekolah yang tidak beroperasi pada waktu sekarang.

Di samping dapat menjimatkan wang yang ada, rakyat juga lebih mudah untuk bergerak ke PPV kerana kebanyakan sekolah adalah berhampiran dengan kawasan perumahan.

Duit yang digunakan untuk PPV itu pula dapat disalurkan kepada golongan yang memerlukan jika kerajaan berhati-hati dalam setiap percaturan.

Sistem cukai yang adil dan cekap

Kerajaan perlu merombak sistem cukai yang ada. Seperti yang kita sedia maklum, terdapat beberapa industri yang tidak terkesan kerana pandemik ini malah dapat membuat keuntungan lebih pula.

Ramai pakar ekonomi telah memberi cadangan untuk mengenakan windfall tax kepada syarikat-syarikat besar yang kaya raya. Namun, sehingga ke hari ini kerajaan tidak pernah memberi respons terhadap cadangan ini.

Pada tahun lepas, syarikat Top Glove telah mencatatkan keuntungan luar biasa, namun semua keuntungan itu hanya ‘dinikmati’ oleh Top Glove semata-mata. Masihkah kita mahu kekal dengan mind set pentingkan diri sendiri, biar kenyang perut sendiri sedangkan orang lain menderita?

Pakar-pakar ekonomi percaya, dengan pengenalan windfall tax ini, secara tidak langsung dapat menambahkan pendapatan kerajaan sekali gus kerajaan mampu membantu rakyat dengan lebih banyak lagi.

Cukai yang ada sekarang terlalu mencengkam rakyat. Harga barang menjadi terlalu mahal kerana cukai barang yang dikenakan. Itu belum lagi kita bincang tentang cukai perkhidmatan dan sebagainya.

Ustaz Burhanuddin ada menyebut, masyarakat yang terkesan ini perlu dibantu oleh mereka yang tidak terkesan. Menjadi tanggungjawab kita sesama insan untuk terus membantu golongan yang memerlukan.

Inisiatif bendera putih merupakan suatu inisiatif dari rakyat untuk rakyat. Kehadiran inisiatif ini membuktikan bahawa rakyat sentiasa bersedia membantu rakyat dan pertolongan diberikan merentasi kaum dan agama juga fahaman politik.

Apa yang penting pada masa ini adalah semua pihak dapat meneruskan kehidupan walaupun berada dalam situasi yang tertekan.

Namun, sebagai rakyat sudah pasti ternanti-nanti bentuk bantuan yang akan diperuntukkan kerajaan. Malah tugas sebuah kerajaan itu tidak lain tidak bukan adalah untuk membantu meringankan beban rakyat.

Dalam situasi gawat ini, kerajaan harus bijak mencari solusi demi kemaslahatan rakyat. Hentikanlah perebutan jawatan, agenda politik yang tidak memberi sebarang faedah kepada rakyat masa kini.

Pemimpin politik khususnya perlu berusaha keras lagi membantu rakyat, dapatkan data yang komprehensif supaya bantuan bersasar dapat diberikan. Selesaikan isu-isu yang semakin meruncing dan menghimpit rakyat contohnya isu kesihatan dan pendidikan.

Kerajaan juga perlu berani membuat keputusan baru yang lebih menguntungkan rakyat. Usah lagi pentingkan periuk nasi orang lain yang mungkin hanya memberikan keuntungan kepada sebelah pihak sahaja.

Wahai ahli politik, jadilah kalian pemimpin yang amanah dan kompeten, mampu memahami dan menyelesaikan masalah rakyat dengan baik. Rakyat kini memerlukan anda untuk meneruskan kehidupan mereka.

Nur Zahanim Muhammad Zahir
Pegawai Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Serahkan kepada yang ahlinya

Pernahkah kita terfikir, apa akan terjadi sekiranya kita dapat mendengar semua suara di dunia ini tanpa frekuensi, jarak mahupun dinding yang memisahkan? Sudah tentu kita tidak akan mengecapi ketenangan kerana setiap masa hidup dengan pelbagai bunyi.

Bayangkan semua makhluk dapat kita lihat, dari seseni bakteria dan kuman apalagi makhluk yang bukan bernama manusia dapat dilihat dengan penglihatan mata biasa, sungguh serabut dan sukarlah kehidupan yang dilalui.

Begitu jugalah dengan ilmu pengetahuan. Apabila diri seseorang mempunyai banyak ilmu tanpa dikawal, tentu otak juga akan penat dan fikiran akan terganggu kerana jutaan maklumat dan toksik yang perlu diingat tanpa tapisan. Bayangkan tiada sifat lupa itu, maka akan berjuta-juta ‘terabyte’ diperlukan untuk menyimpan segala memori yang pernah dijejaki.

Begitulah analogi yang boleh dikaitkan dengan isu yang hangat diperkatakan baru-baru ini tentang mengeluarkan sesuatu kenyataan daripada seseorang yang bukan ahli dalam bidang tersebut. Inilah keterbatasan yang perlu ada dalam setiap diri manusia, apalagi dalam displin ilmu yang kita miliki.

Tentunya hadis ini sering kita dengar:

Daripada Abu Hurairah radiallahuanhu mengatakan; Rasulullah Salallahualaihiwasallam (SAW) bersabda, “Jika amanat telah disia-siakan, tunggu saja kehancuran terjadi.” Ada seorang sahabat bertanya, “Bagaimana maksud amanat disia-siakan?” Nabi menjawab, “Jika urusan diserahkan bukan kepada ahlinya, maka tunggulah kehancuran itu.” [Hadis Riwayat Bukhari]

Sesuatu batasan akan menjadi bencana bagi seseorang yang tidak menyedari kegunaannya. Setiap saat yang timbul adalah salah faham, persepsi dan keluhan. Macam mana boleh demikian? Lihat sahaja sejauh mana pengetahuan seseorang itu terhadap sesuatu, ketika ia berusaha untuk membuat kenyataan atau kesimpulan.

Dalam buku Falsafah Ilmu yang ditulis oleh S. Suriasumantri (1998) mengatakan:

Suatu ketika seorang masyarakat awam bertanya kepada seorang ahli falsafah yang bijak, “Beritahu saya berapa banyak orang yang ada dalam hidup ini berdasarkan pengetahuannya?”

Ahli falsafah itu menarik nafas panjang dan melaungkan:

“Ada orang yang tahu dirinya tahu.

Ada orang yang tahu dirinya tidak tahu.

Ada orang yang tidak tahu dirinya tahu.

Ada orang yang tidak tahu dirinya tidak tahu.”

Kata-kata ahli falsafah di atas jika boleh diterjemahkan ke dalam bahasa yang mudahnya, adalah seperti berikut:

“Ada orang yang memahami mengikut pengetahuan mereka, ada orang yang merasa mereka memahami walaupun mereka tidak mempunyai pengetahuan atau pengetahuan mereka salah, ada orang yang gagal memahami pengetahuan mereka, dan ada orang yang gagal memahami kerana mereka kekurangan pengetahuan.”

Demikianlah, janganlah memandai-mandai dalam sesuatu hal yang bukan bidang kita.

Seseorang itu biasanya dipanggil berpengetahuan apabila ia dianggap mempunyai pengetahuan atau ilmu dalam sesuatu bidang tersebut.

Makna ilmu di sini sangat tidak terbatas kerana pengetahuan dapat diperoleh melalui pendidikan formal mehupun secara tidak formal, bahkan ia juga diperoleh melalui pergaulan, pembacaan, perbincangan, penyelidikan, perjalanan, pelbagai pengalaman hidup, termasuk dengan melayari berita atau maklumat di Internet, sehingga seseorang itu dapat meneroka ruang, waktu serta merentasi dunia tanpa sempadan.

Seringkali pengetahuan yang diperoleh melalui pelbagai sumber membuatkan seseorang merasa tahu dan paling benar, sehingga ia merasa berhak untuk ‘memperbodohkan’ orang lain. Apalagi jika ia telah banyak ‘follower’ atau pengikutnya di medium sosial seperti Facebook, Instagram, Twitter dan telah dikenali dalam masyarakat sebagai orang yang berpengaruh.

Sebagaimana hadis riwayat al-Hakim bahawa Nabi SAW bersabda:

“Barang siapa yang memegang kuasa tentang sesuatu urusan kaum Muslimin, lalu ia memberikan suatu tugas kepada seseorang sedangkan ia mengetahui bahawa ada orang yang lebih baik daripada orang itu, dia telah mengkhianati Allah, Rasul-Nya dan kaum Muslimin.”

Oleh itu, kompetensi menjadi faktor utama yang perlu diperjuangkan. Hakikatnya, berdasarkan hadis tersebut, serahkan hal-hal kepada para ahli, berdasarkan kemampuan, pengetahuan mereka, bukan berdasarkan kolusi, nepotisme, imbuhan atau pembagian kedudukan.

Dalam situasi ini juga, selayaknya seseorang yang berilmu itu berhati-hati dalam penyampaian ilmu yang bukan bidangnya sehingga boleh mencemarkan nama baik dan reputasi yang ia miliki.

Lihat sahajalah dalam dunia sains, setiap saintis mempunyai kepakarannya sendiri. Namun etikanya, mereka  tidak dibenarkan meremehkan antara satu sama lain. Tidak terkecuali dalam profesyen apa pun, ada etika dan displin ilmu yang perlu diikuti.

Seseorang itu perlu berfikir sebelum bertindak atau melepaskan sesuatu bicara. Boleh jadi dengan apa yang kita lepaskan dalam tindakan mahupun bicara itu membuatkan orang lain terkesan kerana seakan-akan memperlekehkan apa yang dihidapinya.

Tahukah kita apa sebenarnya ciri berfikir? Menurut konteks falsafah sains, terdapat tiga ciri berfikir iaitu komprehensif, asas dan spekulatif. Pada dasarnya, perkataan ini dapat difahami dengan memulakan soalan, adakah ilmu itu benar?

Sama ada sesuatu ilmu itu benar atau tidak, tidaklah boleh dianggap begitu sahaja. Dan untuk menilai kebenaran ilmu, kriteria diperlukan sedangkan kriteria itu sendiri belum tentu benar.

Ketika makna kebenaran dipersoalkan, manusia seperti mencari jawapan dalam sebuah lingkaran. Tempat di mana soalan diajukan adalah dalam bulatan, jadi mencari jawapannya memerlukan titik permulaan dan titik akhir.

Cabarannya adalah, bagaimana untuk mempercayai bahawa titik itu adalah titik permulaan yang benar? Dengan kata lain, di mana-mana titik permulaan yang kemudian ditentukan, selalunya ada watak spekulatif.

Kualiti ketiga iaitu spekulatif ini tidak dapat dielakkan kerana sesuatu itu bermula dengan spekulasi. Di sini ia bermaksud, manusia dapat memilih titik permulaan untuk memulakan penerokaan pengetahuan. Namun, kriteria untuk apa yang benar itu mesti ditetapkan agar pengetahuan seseorang itu terus berkembang.

Begitu juga ketika berbicara tentang moral atau keindahan, kriteria diperlukan mengenai baik atau buruk, atau apa yang dikatakan cantik dan sebaliknya. Oleh itu, apakah intipati orang yang paling mengetahui atau pengetahuan yang benar?

Sebagaimana kata-kata ahli falsafah, “Ketahui apa yang dirimu tahu dan tahulah apa yang dirimu tidak tahu.”

Dengan itu, seseorang itu akan tahu batasan yang perlu dirinya ikuti apalagi apabila ia tidak mempunyai pengetahuan akan sesuatu perkara itu dan menyerahkan kepada yang ahlinya memberikan maklum balas.

Sewajarnya sesuatu batasan itu harus mendorong seseorang itu untuk berusaha mempercayai apa yang ada di depan mata, apa yang didengar oleh telinga, apa yang dijelaskan oleh pengetahuan tanpa menafikan adanya semua perkara yang berada di luar tembok pengetahuannya.

Dengan cara ini, pastinya seseorang itu berusaha untuk yakin tanpa merasa bangga menyampaikan sesuatu yang ia tidak tahu tentangnya.

Ayuh, kita jadikan pengetahuan yang ada pada diri sebagai penggera dalam kehidupan ini agar selalu terpelihara dan waspada tanpa menimbulkan rasa curiga serta persepsi yang tidak baik dalam kalangan masyarakat.

Solusi mudahnya, kita menyerahkan segala sesuatu bidang ilmu mahupun kepakaran kepada yang ahlinya tanpa prejudis dan mengelakkan daripada mengatakan sesuatu yang tidak diketahui. Serahkan urusan pada ahlinya dan serahkanlah jawatan kepada yang mampu dan kompeten melaksanakannya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mesyuarat Khas Kabinet Kerajaan Perpaduan

PUTRAJAYA – Perdana Menteri, Dato’ Seri Anwar Ibrahim hari ini mempengerusikan mesyuarat khas Kabinet Kerajaan Perpaduan di Perdana Putra di sini.

Anwar tiba di bangunan Perdana Putra pada kira-kira 8.10 pagi sebelum mempengerusikan mesyuarat khas tersebut.

Beliau mengangkat sumpah sebagai Perdana Menteri pada 24 November lepas.

Pada 2 Disember, Anwar mengumumkan barisan kabinet yang dianggotai 28 menteri serta dua Timbalan Perdana Menteri, selain beliau sendiri memegang portfolio Menteri Kewangan.

Kebanyakan menteri kabinet telah mengimbas kad perakam waktu dan memasuki pejabat masing-masing sebelum menghadiri mesyuarat berkenaan.

Terdahulu, kabinet yang baru dilantik telah mengangkat sumpah di hadapan Yang di-Pertuan Agong pada jam 3.00 petang, Sabtu lalu.

Pada Jumaat, Perdana Menteri telah mengumumkan saiz barisan Kabinet Kerajaan Perpaduannya seramai 28 menteri.

Jumlah tersebut, termasuk Anwar yang memegang portfolio Menteri Kewangan, adalah lebih kecil berbanding seramai 31 jemaah menteri dalam kerajaan yang terbentuk sebelum ini.


Sokong himpunan “Wanita Bantah Politik Toksik”

“Perhimpunan ini merupakan satu inisiatif Wanita Malaysia yang menolak apa jua bentuk, gaya dan cara politik bankrap nilai, yang kini semakin parah dalam negara ini,” kata Ketua Wanitanya, Datin Paduka Hjh. Che Asmah Ibrahim.

Tambahnya dalam satu kenyataan media, toksik adalah fenomena beracun yang sangat berbahaya kepada manusia dan hidupan lain di alam semesta. Ia juga boleh merebak ke setiap diri individu, masyarakat seterusnya tanahair yang kita cintai ini sekiranya tidak dibendung.

Justeru, jelasnya, sekalian rakyat Malaysia harus diperingatkan tentang bahayanya politik toksik ini.

“Ia wujud dalam bentuk tindakan keganasan, ancaman terhadap individu, ucapan-ucapan berbaur rasis, seksis, lucah, pengaiban serta perlecehan terhadap individu wanita yang meracuni pemikiran dan minda rakyat.”

Tegas beliau, politik toksik ini seharusnya bukan dibantah oleh kaum wanita sahaja, tetapi semua rakyat Malaysia, daripada pelbagai golongan dan lapisan, lelaki dan wanita.

Beliau menyeru rakyat Malaysia daripada semua kaum, agama serta latar belakang politik yang berbeza agar bersama-sama berganding tenaga membantah, menghentikan dan memerangi politik toksik ini daripada menular dan menjadi budaya politik Malaysia.

“Ahli politik yang mengamalkan budaya politik toksik ini perlu ditolak oleh masyarakat daripada menjadi wakil kita.”

Dengan penuh rasa tanggungjawab sebagai rakyat yang cintakan keamanan, kebaikan dan keharmonian, beliau mengajak semua wanita untuk bersama-sama menyatakan bantahan dengan menyokong perhimpunan ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Transformasi kerangka fikir merdeka tugas mencabar

Dalam konteks perbincangan berkenaan kemerdekaan dan kebebasan, ruang lingkup perbicaraan sering berlegar sekitar sejarah negara mendapatkan kemerdekaan daripada penjajah.

Namun, apa lebih mendasar adalah proses membangun kerangka fikir merdeka dalam benak fikiran setiap individu. Kerangka fikir adalah asas penentu kepada pilihan sikap dan tingkah laku seseorang.

Dalam lipatan sejarah mengenai kemerdekaan sesebuah negara, pasti terdapat gagasan perjuangan rakyat tempatan yang dipelopori dan didukung sekelompok kecil (khususnya belia dan muda yang terpelajar) yang mula mempunyai kerangka fikir berbeza dan lebih terbuka.

Perjuangan mendapatkan kemerdekaan daripada penjajah ini menjadi satu penanda aras membuktikan berlakunya satu anjakan daripada kerangka fikir terjajah, terbelenggu, tertutup, terkunci dan jumud kepada kerangka fikir merdeka yang dinamik, bercambah serta terbuka.

Tindakan biasa diambil penjajah terhadap pejuang kebebasan ini diterjemahkan dalam pelbagai bentuk tindakan kejam dan ganas yang membawa kepada hukuman penjara, pertumpahan darah dan kehilangan nyawa.

Kelompok pejuang ini dianggap mengancam monopoli penjajahan dengan cara mempengaruhi rakyat marhaen untuk bangun memberontak menentang penjajah yang selama ini memperhambakan mereka.

Tekanan semakin memuncak untuk mendapatkan kemerdekaan akhirnya memaksa penjajah meninggalkan tanah jajahan dan memberi laluan untuk anak tempatan mengambil alih – sama ada melalui jalan damai di meja rundingan atau pertumpahan darah.

Kerangka fikir merdeka yang mencetuskan kesedaran dan perjuangan patriotik itu mesti mampu untuk terus dipertingkatkan bagi memacu pembangunan pasca kemerdekaan.

Cabaran utama untuk melakukan transformasi kerangka fikir rakyat yang selama ini terbelenggu kepada kerangka fikir merdeka yang mampu membawa masyarakat dan negara ke tahap lebih tinggi.

Selepas beratus tahun dijajah, ditambah latar belakang budaya feudalisme yang selama ini mencorak interaksi dalam masyarakat Timur, tidak dapat dinafikan kerangka fikir terbelenggu dan terjajah adalah corak pemikiran dominan dan sudah berakar umbi.

Kerangka fikir terbelenggu ini disandarkan keyakinan bahawa kehidupan ini sudah tersurat sebagaimana catatan untung nasib, jodoh pertemuan, tahap kepintaran, bakat dan rezeki.

Peribahasa seperti ‘rezeki secupak takkan jadi segantang’; ‘kalau kail panjang sejengkal, janganlah laut hendak diduga’; ‘enggang sama enggang, pipit sama pipit’ atau ‘atap genting, atap rumbia’ – memberi gambaran jelas mengenai kerangka fikir yang jumud.

Ciri utama hasil kerangka fikir terbelenggu dan terkunci adalah kurangnya kesungguhan untuk berusaha memperbaiki keadaan hidup semasa, mudah putus asa dan kecewa, rendah rasa diri, kurang berkeyakinan, sentiasa meragui kebolehan dan bakat yang ada, tiada kekuatan untuk bersaing dan tidak berani keluar daripada zon selesa.

Kerangka fikir tertutup sangat dipengaruhi dan mudah terkesan dengan tanggapan orang lain terhadapnya. Kerangka fikir statik ini menjadi batu penghalang utama kepada kemajuan dan inovasi.

Perasaan mudah terancam dan sentiasa curiga dengan kelompok lain yang lebih maju dan berjaya akhirnya menyebabkan kelompok yang mempunyai kerangka fikir terkunci mengasingkan diri dan merasa lebih selesa serta selamat apabila berada dalam kelompok eksklusif mereka sahaja.

Jelas betapa perlunya untuk segera menganjak dan membangunkan kerangka fikir merdeka, bercambah dan dinamik bagi memacu kemajuan yang menguntungkan semua pihak.

Kerangka fikir merdeka dicetuskan keyakinan bahawa setiap manusia mempunyai potensi dan bakat untuk memajukan diri sendiri dengan syarat dia sanggup rajin berusaha gigih, tanpa jemu serta lelah.

Peribahasa yang jelas menunjukkan kerangka fikir dinamik – ‘di mana ada kemahuan, di situ ada jalan’; ‘usaha tangga kejayaan’; ‘berakit ke hulu berenang ke tepian, bersakit dahulu bersenang kemudian’; ‘kalau tak dipecah ruyung bagaimana hendak dapat sagunya’ atau ‘sikit-sikit, lama-lama jadi bukit’.

Kerangka fikir merdeka menyebabkan seseorang itu mahu berdikari, tidak sanggup terus terbelenggu dikuasai dan diperhambakan orang lain. Kerangka fikir dinamik menimbulkan keyakinan diri dan kekuatan dalaman untuk belajar serta mencuba perkara baharu, sentiasa berdaya saing, berkeyakinan tinggi, mampu bingkas segera daripada kegagalan dan kekecewaan serta tidak mudah putus asa.

Dengan mempunyai kerangka fikir yang sentiasa bercambah, setiap halangan dan rintangan akan dianggap sebagai peluang serta kesempatan untuk berinovasi dan lebih kreatif dalam menyelesaikan masalah.

Kerangka fikir terbuka menganggap mereka lebih berjaya sebagai suri teladan, aspirasi dan motivasi untuk meraih kejayaan, bukannya mencetus rasa dengki serta permusuhan.

Cabaran terbesar adalah untuk melakukan refleksi dan muhasabah diri – bagi mendapatkan kesedaran untuk mengetahui sejauh mana keupayaan kita mengubah kerangka fikir yang masih tertutup serta terbelenggu kepada kerangka fikir yang bercambah, dinamik dan merdeka.

Kita tidak harus tertipu dengan tanggapan bahawa kita sudah menjadi seorang individu berfikiran merdeka, terbuka, bercambah dan dinamik disebabkan tingginya tahap pendidikan serta pangkat serta luasnya pengalaman dan pendedahan yang dilalui.

Kita juga tidak boleh menganggap orang lain yang lebih rendah dari sudut tahap pendidikan dan pengalaman berbanding kita, sebagai kelompok berfikiran jumud serta statik.

Tanggapan sebegitu membuktikan kita sendiri masih mempunyai kerangka fikir terbatas berkaitan aspek ini. Sebaliknya kita mesti sedar, bahawa corak pemikiran kita sentiasa berubah-ubah dan berulang alik antara kerangka fikir jumud dan yang bercambah serta dinamik, bergantung aspek kehidupan yang sedang kita berikan perhatian.

Kerangka fikir terbuka juga tidak boleh lepas bebas daripada hakikat keterbatasan akal fikiran manusia, yang memerlukan petunjuk dan hidayah dari langit, yang diturunkan Allah SWT.

Semoga Bulan Kemerdekaan ini, kita beroleh kekuatan untuk terus memerdekakan kerangka fikir yang masih terbelenggu, demi memanfaatkan potensi besar kita untuk menjalankan amanah Allah SWT selaku khalifah-Nya di muka bumi ini.

Profesor Datuk Dr Harlina Halizah Siraj adalah pensyarah di Jabatan Pendidikan Perubatan, Fakulti Perubatan UKM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tekad Perpaduan, Penuhi Harapan: Raikan Kepelbagaian

‘Malaysia Madani: Tekad Perpaduan, Penuhi Harapan’ merupakan tema Hari Kebangsaan dan Hari Malaysia pada tahun ini.

Pemilihan tema ini adalah selaras dengan matlamat untuk menjadikan Malaysia sebuah negara yang lebih maju serta makmur berteraskan enam nilai madani iaitu kemampanan, berdaya cipta, keyakinan, kesejahteraan, hormat-menghormati dan ihsan.

Salah satu keunikan Melaysia adalah terdapat pelbagai kaum, bahasa, agama dan budaya pada rakyatnya.  Setiap komuniti mempunyai anutan agama, budaya dan cara pemikiran tersendiri yang membawa kepada bagaimana mereka berfikir serta bertindak dalam amalan kehidupan seharian.

Kepelbagaian ini merupakan sebahagian daripada bukti-bukti kebesaran dan kekuasaan Allah SWT. Allah sebagai al-Khaliq (Maha Pencipta) mampu mencipta manusia dalam berbeza agama, warna, bangsa, budaya dan bahasa. Allah SWT menjelaskan dalam surah al-Hujuraat ayat 13 yang bermaksud:

“Wahai umat manusia! Sesungguhnya Kami telah menciptakan kamu daripada lelaki dan perempuan, dan Kami telah menjadikan kamu pelbagai bangsa dan bersuku puak, supaya kamu berkenal-kenalan (dan beramah mesra antara dengan yang lain). Sesungguhnya semulia-mulia kamu di sisi Allah ialah orang lebih takwanya (bukan yang lebih keturunan dan bangsanya), sesungguhnya Allah Maha Mengetahui dan Mendalam Pengetahuan-Nya.”

Ayat ini ditujukan kepada semua lapisan masyarakat sama ada yang beragama Islam mahupun tidak. Kemajmukan (plurality) dalam masyarakat bukanlah satu halangan kepada perpaduan dan penyatuan.

Hal ini juga bukan bahan kepada seruan perkauman yang sempit. Sebaliknya, kepelbagaian ini merupakan satu rahmat serta hikmah agar manusia saling berkenalan dan beramah mesra antara satu sama lain.

Tidak cukup sekadar bertaaruf antara satu sama lain, sebagai manusia dan anggota dalam sebuah masyarakat, Allah menyeru kita untuk saling menolong dalam membuat kebajikan dan ketakwaan. Allah melarang kita untuk bekerjasama dalam melakukan dosa, maksiat, permusuhan serta pencerobohan (Surah al-Maaidah: 2).

Kedua-dua ayat yang terdapat pada surah al-Hujuraat dan al-Maaidah ini telah diaplikasikan oleh Rasulullah SAW ketika menangani pluralisme agama, kaum dan budaya masyarakat Madinah dalam bentuk Piagam Madinah.

Piagam ini menuliskan kebebasan masyarakat bukan Islam untuk hidup bersama-sama Muslim dalam satu komuniti.

Setiap ahli masyarakat boleh menunaikan ibadat mereka tanpa menindas dan menekan mana-mana agama yang lain. Apabila musuh dari luar menyerang Madinah, setiap ahli masyarakat wajib mempertahankannya.

Justeru, setiap rakyat Malaysia mempunyai hak yang sama rata tanpa mengira agama dan bangsa. Hak yang sama rata ini juga disusuli dengan tanggungjawab yang sama rata  dan setimpal.

Perbezaan dalam mendapatkan hak akan wujud berdasarkan keperluan individu kerana faktor-faktor tertentu. Faktor tersebut adalah seperti faktor fizikal, sosioekonomi, keupayaan dan suasana geografi.

Namun begitu, kelebihan yang diberikan pula tidaklah mengambil hak rakyat yang lain. Oleh yang demikian, semua lapisan masyarakat berhak mendapatkan hak dalam ekonomi, pendidikan, kesihatan, pembangunan, kebajikan, keselamatan, keamanan dan politik yang sama rata berdasarkan polisi-polisi kerajaan Malaysia Madani.

Selain itu, rakyat juga wajar mempunyai tekad perpaduan yang kuat untuk mempertahankan negara yang kita cintai ini daripada ancaman musuh luaran dan dalaman.

Ancaman luaran adalah merujuk kepada musuh-musuh asing. Ancaman dalaman pula terdiri daripada unsur-unsur yang boleh menggugat serta mengancam keselamatan, keharmonian dan kerukunan masyarakat.

Contohnya, fahaman perkauman yang ekstrem, jenayah, pengganas atas nama bangsa dan agama, penyelewengan kuasa, rasuah dan kewujudan kumpulan-kumpulan subversif.

Tanggungjawab menjaga keamanan negara serta kemaslahatan sejagat ini tidak memerlukan kepada kompromi dasar-dasar agama.

Justeru, hak-hak keistimewaan warganegara Malaysia yang berbangsa Melayu dan beragama Islam kekal terjaga tanpa menggugat hak-hak warganegara daripada bangsa dan agama lain. Inilah keindahan dan kebaikan yang diterapkan melalui konsep Malaysia Madani.

Kepelbagaian merupakan salah satu fitrah alam dan sunnatullah. Setiap lapisan masyarakat perlu bersikap optimis dalam melihat dan menerima kepelbagaian kaum, agama dan budaya.

Pertembungan perbezaan bukan merupakan sumber konflik dan perselisihan. Sebaliknya, hal ini harus dilihat sebagai peluang dan aset kekuatan, kreativiti, kekayaan dan kedinamikan kemajuan.

Perbezaan budaya juga tidak menjadi cabaran dan halangan utama untuk hidup secara aman, harmoni serta sejahtera seandainya tekad perpaduan dapat disemai dalam setiap ahli masyarakat.

Ayuh kita semua bersama-sama berusaha menanam tekad perpaduan agar dapat memenuhi gagasan Malaysia Madani.

Dr Maimunah Fadzil, Nurhasyimah Mohd Salleh dan Dr Rosma Mohd Dom
Wanita IKRAM Negeri Melaka

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bagaimana Wanita Muslimah Meraih Pahala Ramadan

Sebagai wanita Muslimah, tentunya mereka ingin mengejar ganjaran yang dijanjikan Allah SWT ketika bulan Ramadan ini. Insya-Allah, ia bukanlah sesuatu yang mudah apalagi tidak susah.

Justeru, apakah agenda atau kegiatan yang sewajarnya seorang wanita Muslimah lakukan untuk meraih pahala pada bulan Ramadan hingga kita dapat beribadah kepada Rabb-Nya dan seterusnya secara tidak langsung dapat menunaikan kewajipan dalam menguruskan rumah tangga dengan sebaiknya?

Sebenarnya, kegiatan wanita Muslimah sama sahaja dengan kegiatan para lelaki, hanya saja ada tambahan ibadah baginya yang boleh dilakukan.

Jika seorang wanita giat dan bersungguh-sungguh dalam membantu suami dan anggota keluarganya, menyiapkan untuk mereka makanan yang cukup ketika sahur mahupun iftar (berbuka), maka itu merupakan satu ibadah apabila ia dilakukan dengan penuh keikhlasan semata-mata kerana Allah.

Contohnya, bagi seorang wanita Muslimah, ketika menyiapkan makanan (memasak), ia seharusnya menyibukkan lisannya dengan berzikir. Ia masak dalam keadaan bertasbih, bertahlil dan bertahmid. Maka dari situ, baginya ganjaran pahala yang sangat besar.

Maka janganlah menjadi alasan kerana menyiapkan makanan, lalu ia berpaling daripada beribadah kepada Allah SWT pada siang hari bulan Ramadan.

Kebahagiaan bagi wanita Muslimah yang sebenarnya ialah membantu suami dan ahli keluarganya, yang mana hal tersebut dilakukannya dengan mengharapkan ganjaran pahala di sisi Allah SWT hinggakan semua itu tidak menjadikan ia lalai daripada berzikir kepada Allah SWT.

Selain itu, dengan mengerjakan pelbagai ibadah sesuai kemampuan diri kita seperti tilawah, tadarus, tadabbur, sedekah, mengemas rumah, juga melakukan kebaikan-kebaikan lain pada siang hari bulan Ramadan adalah bentuk-bentuk meraih pahala yang sangat mudah dilakukan.

Insya-Allah, wanita tersebut sesungguhnya telah meraih kemenangan yang besar.


Malaysia terlibat kajian klinikal ubat COVID-19

“Bahagian Regulatori Farmasi Negara (NPRA) akan menyediakan laluan ‘expedited review’ untuk membawa masuk produk kajian klinikal ini ke Malaysia secepat mungkin.”

Bagi ubat Favipiravir, beliau berkata, Kementerian Kesihatan Malaysia (KKM) sedang berusaha mendapatkan ubat tersebut daripada pembekal.

“Dalam situasi pandemik COVID-19 ketika ini, sekiranya bekalan daripada pihak pemegang pendaftaran sedia ada untuk ubat-ubatan tidak mencukupi, KKM masih boleh mendapatkan bekalan alternatif daripada produk yang tidak berdaftar dengan menggunakan pengecualian peruntukan undang-undang kelulusan khas Ketua Pengarah Kesihatan KKM,” ujarnya menerusi laman Facebook beliau malam tadi.

Sebelumnya, Datuk Dr Noor Hisham Abdullah berkata bekalan ubat Klorokuin, Hidroksiklorokuin dan kombinasi Lopinavir/ Ritonavir sedia ada di Malaysia yang digunakan untuk merawat penyakit lain, boleh digunakan dalam rawatan COVID-19.

“Melalui semakan pangkalan data produk berdaftar Bahagian Regulatori Farmasi Negara (NPRA) Kementerian Kesihatan Malaysia (KKM) jelasnya, mendapati tiga jenis ubat itu berdaftar dengan Pihak Berkuasa Kawalan Dadah.”

Tambahnya lagi, bekalan ubat-ubatan yang perlu diimport seperti Favipiravir dan Remdesivir akan sentiasa dimudah cara oleh KKM bagi kegunaan rawatan COVID-19.

“Dalam situasi pandemik COVID-19 ketika ini, sekiranya bekalan daripada pihak pemegang pendaftaran sedia ada untuk ubat-ubatan tidak mencukupi, KKM masih boleh mendapatkan bekalan alternatif daripada produk yang tidak berdaftar dengan menggunakan pengecualian peruntukan undang-undang kelulusan khas Ketua Pengarah Kesihatan KKM,” jelas Noor Hisham.

Pemantauan secara berterusan melalui program pemantauan mutu produk berdaftar dan farmakovigilans akan dijalankan oleh KKM bagi memastikan kualiti, keselamatan serta keberkesanan ubat-ubatan adalah terjamin demi kepentingan pesakit.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bijak Mengurus Langkah Pertama Celik Kewangan

Peningkatan kes kebankrapan dalam kalangan belia di Malaysia menimbulkan kebimbangan terhadap kesejahteraan hidup masyarakat.

Kajian yang dijalankan oleh Jabatan Insolvensi menunjukkan hampir 60 peratus daripada 46,132 rakyat Malaysia dari tahun 2018 berumur 25 hingga 44 tahun telah diisytihar bankrap.

Kebanyakan kes kebankrapan yang dilaporkan oleh Jabatan Insolvensi ialah kegagalan membuat bayaran pinjaman terutama pinjaman peribadi, pinjaman perniagaan, sewa beli kenderaan, perumahan dan hutang kad kredit.

Adakah isu ini timbul kerana disebabkan kurang ilmu pengurusan kewangan kendiri atau amalan gaya hidup yang keterlaluan?

Apa jua alasan yang dihumban, harus diingat bahawa kefahaman dan hala tuju yang jelas dalam penentuan keperluan, kehendak serta gaya hidup wajib diuruskan bagi mengelak daripada terhumban ke dalam kebankrapan.

Peristiwa Covid-19 menjadi petunjuk jelas kepada kepentingan celik kewangan sebagai kemahiran yang utama bagi memastikan kesejahteraan hidup rakyat untuk mempersiapkan diri dengan situasi tidak dijangka.

Kesejahteraan kewangan merujuk kepada keupayaan seseorang individu memenuhi tanggungjawab kewangan semasa dan akan datang, mempunyai jaminan dengan masa depan kewangan serta mampu untuk membuat pilihan bagi menikmati kehidupan.

Justeru, bagi menyokong keperluan tersebut, kerajaan telah mengumumkan Strategi Literasi Kewangan Kebangsaan yang telah menumpukan kepada tiga hasil strategik iaitu:

Setiap individu tidak mengira umur juga kedudukan perlu mempunyai kemahiran pengurusan kewangan dan ia boleh dimulakan dari peringkat sekolah dengan mewujudkan subjek berkaitan pengurusan kewangan yang melibatkan aspek seperti pengurusan wang, perancangan bajet, pengurusan hutang dan pelaburan.

Islam turut menekankan aspek pengurusan kewangan bagi memastikan perjalanan hidup yang terjamin. Acuan Islam dalam menguruskan kewangan penganutnya bertujuan membentuk manusia ke arah yang lebih baik, seterusnya meraih keredaan dan rahmat daripada Allah SWT. Firman Allah SWT dalam Surah al-Baqarah ayat 278 dan 279 yang bermaksud:

“Wahai orang-orang yang beriman! Bertakwalah kamu kepada Allah SWT dan tinggalkanlah saki-baki riba itu, jika benar kamu orang- orang yang beriman. Oleh itu, kalau kamu tidak juga melakukan (perintah mengenai larangan riba itu), maka ketahuilah kamu: akan adanya peperangan daripada Allah SWT dan Rasul-Nya, (akibatnya kamu tidak menemui selamat). Dan jika kamu bertaubat, maka hak kamu ialah pokok asal harta kamu. (dengan yang demikian), kamu tidak berlaku zalim kepada sesiapa, dan kamu juga tidak dizalimi oleh sesiapa.”

Manusia yang gagal dalam perancangan sebenarnya telah merancang untuk gagal. Justeru, kegagalan manusia di akhirat kelak kerana gagal menuruti perintah Allah SWT sewaktu di dunia.

Ayat di atas jelas menunjukkan penegasan Allah SWT terhadap pengurusan harta melalui pengharaman aktiviti riba yang boleh menyebabkan terjerumus ke lembah ancaman disebabkan tidak menghiraukan aspek halal dan haram kerana mengejar keuntungan dunia semata-mata.

Kesejahteraan hidup merupakan elemen terpenting kehidupan manusia, maka manusia memerlukan sistem pengurusan kewangan dalam kehidupan mereka. Matlamat pengurusan kewangan dalam Islam menjurus kepada perkara-perkara berikut:

a) Memenuhi keperluan hidup yang sederhana

Kesederhanaan menjadi nilai yang penting perlu disematkan dalam jiwa-jiwa individu. Hari ini ramai yang terjerat dengan diri sendiri sehingga terpaksa memikul bebanan hutang yang yang menyusahkan kerana meletakkan kemahuan lebih daripada kemampuan.

Walaupun memenuhi kemahuan diharuskan oleh agama, namun hukumnya boleh menjadi makruh atau haram apabila berlakunya pembaziran terhadap kemahuan tersebut.

Islam menegah perbuatan pembaziran, lebih-lebih lagi hari ini ramai dalam kalangan masyarakat bertindak melampau dalam perbelanjaan kerana mahukan pujian orang ramai di media-media sosial. Firman Allah SWT dalam Surah al-‘Araaf ayat 32 dan Surah al-Israa’ ayat 26-27 yang bermaksud:

Katakanlah:  “Siapakah  yang  mengharamkan  perhiasan  Allah  yang  dikeluarkan  untuk  hamba-hamba-Nya,  dan  juga  benda-benda  baik  dan halal daripada rezeki yang dikurniakan?

Dan  janganlah  kamu  membazirkan  harta  kamu  itu  dengan sewenang- wenangnya.  Sesungguhnya  orang  yang  suka  membazir  itu adalah saudara syaitan.

Rasulullah SAW juga bersabda yang bermaksud:

“Makanlah kamu dan minumlah kamu, bersedekah dan pakailah pakaian tanpa boros dan sombong.” (Riwayat Ibnu Majah [3605), Hasan oleh al-Albani)

b) Memperuntukkan simpanan kecemasan (luar jangka)

Peruntukan kecemasan atau dengan apa-apa terma yang hendak diguna pakai dalam bajet kewangan bulanan mahupun tahunan membawa maksud peruntukan luar jangka yang perlu disediakan.

Persediaan terhadap situasi luar jangka telah digariskan oleh Islam melalui keperluan manusia menyimpan barang keperluan sewaktu berada dalam situasi kesusahan. Firman Allah dalam Surah al-Israa’ ayat 29 yang bermaksud:

“Janganlah  engkau  membelenggu  tanganmu  di  lehermu  (terlalu kedekut)  dan  janganlah  pula  engkau  menghulurkan  dengan  seluas-luasnya (terlalu boros) kerana akibatnya engkau akan tercela dan menyesal.”

Rasulullah SAW juga sentiasa memperingatkan sahabat-sahabat baginda agar tidak menghabiskan semua harta walaupun harta tersebut digunakan untuk tujuan di jalan Allah kerana keperluannya pada masa hadapan.

Pepatah ‘Erti hidup kepada pemberi’ merupakan prinsip mulia yang menjadi resipi kejayaan sistem pengagihan dalam Islam.

Islam menggalakkan aktiviti membabitkan khidmat dan pertolongan kepada kumpulan yang memerlukan. Rasulullah SAW menganggap manusia ibarat keluarga kepada Allah dan sebaik-baik manusia yang disayangi oleh Allah ialah orang yang berbuat baik terhadap keluarganya.

Seorang lelaki bertanya kepada Rasulullah SAW siapakah manusia yang paling disukai oleh Allah SWT. “Jawab Rasulullah SAW; manusia tersebut adalah manusia yang berguna kepada masyarakatnya. Dan perbuatan yang paling disukai oleh Allah SWT ialah kegembiraan yang ditimbulkan untuk seseorang Islam yang lain atau melepaskannya daripada kesedihan, atau membayar hutang yang ditanggung oleh orang tersebut atau menyelamatkannya daripada kelaparan.” (Riwayat al-Dimyati [1632], Hadis Hasan)

Pengetahuan dalam menguruskan kewangan yang bijak penting bagi mengimbangkan perbelanjaan dan pengurusan hutang, memilih pelaburan yang mematuhi syariah seterusnya memperoleh pendapatan yang diberkati.

Mengurus kewangan berdasarkan prinsip-prinsip Islam adalah wasilah untuk mendapatkan hasanah di dunia dan akhirat.

Bagi mencapai matlamat dalam pelan perancangan kewangan yang lestari, pengetahuan yang  komprehensif dengan mengambil kira kemaslahatan sendiri seperti keperluan jasmani dan rohani, perbelanjaan untuk kemaslahatan orang lain seperti sedekah, infak dan wakaf untuk kemaslahatan umat Islam merupakan keseimbangan yang dituntut oleh Islam.

Justeru, pengurusan kewangan yang sistematik menurut perspektif Islam akan mengambil kira komponen-komponen seperti pengurusan kredit dan aliran tunai, pengurusan risiko dan perancangan takaful, perancangan pelaburan Islam, perancangan zakat dan cukai, perancangan persaraan dan perancangan harta pusaka dan perwakafan.

Literasi kewangan ini sangat penting bagi mencapai maqasid syariah iaitu penjagaan harta dan seterusnya menjawab persoalan yang bakal ditanya pada hari akhirat kelak tentang bagaimana harta dibelanjakan, sama ada untuk kebaikan ataupun perkara yang dilarang oleh Allah SWT sebagaimana sabda Rasulullah SAW yang bermaksud:

“Tidak akan berganjak kedua-dua kaki anak Adam pada hari kiamat sehingga ditanya tentang umurnya pada apa ia dihabiskan, tentang usia mudanya pada apa digunakan dan tentang hartanya daripada mana ia diperolehi dan bagaimana ia dibelanjakan dan tentang ilmunya pada apa ia diamalkan?” (Riwayat Tirmidzi [2417], Sahih oleh al-Albani)

Setiap individu terutama umat Islam perlu cakna dengan literasi kewangan Islam untuk mencapai keberkatan dalam hidup.

Sesungguhnya harta yang melimpah ruah tidak membawa apa-apa erti jika tiada keberkatan, bahkan boleh menjadi fitnah kerana perasaan tidak cukup yang meluap-luap sehingga sanggup melakukan apa sahaja termasuklah rasuah, penyelewengan dan sebagainya.

Dr Wan Mohd Al Faizee Wan Ab Rahaman

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Serangan Bersenjata di Gereja Nigeria, 50 Maut

Malaysia mengutuk sekeras-kerasnya serangan bersenjata ke atas Gereja Katolik St. Francis di Ondo, barat daya Nigeria pada Isnin yang meragut sekurang-kurangnya 50 nyawa.

“Malaysia berharap pihak yang bertanggungjawab atas perbuatan keji ini dibawa ke muka pengadilan,” kata Kementerian Luar dalam satu kenyataan yang dikeluarkan.

Malaysia merakamkan ucapan takziah dan simpati kepada kerajaan serta rakyat Nigeria.

“Takziah buat keluarga dan mangsa yang terlibat dalam serangan itu.”

Kerajaan dan rakyat Malaysia menyatakan simpati dan ucapan takziah yang tulus kepada kerajaan dan rakyat Nigeria kepada keluarga mangsa, mendoakan pemulihan segera untuk semua yang tercedera.

Malaysia turut bersolidariti terhadap Nigeria dalam menghadapi segala bentuk keganasan dan penindasan terhadap sesiapa pun.

Serangan itu berlaku pada Ahad semasa aktiviti pagi di Gereja Katolik St. Francis, barat daya Nigeria yang secara relatifnya tidak disentuh oleh serangan kumpulan penjenayah yang aktif di bahagian lain negara itu.

Setakat ini, tiada pihak mengaku bertanggungjawab atas serangan itu yang motifnya masih belum diketahui. Sementara itu, Presiden Muhammadu Buhari mengutuk ‘jenayah keji membunuh jemaah di gereja.’

“Saya menggesa pasukan keselamatan untuk mencari penyerang berikutan serangan terang-terangan dan berniat jahat ini,” kata Gabenor Negeri Ondo, Olwarotimi Akridulu menyatakan dalam kenyataannya.

Menurut jurucakap polis negeri Iboken Odonlami, gereja itu diserang dengan senjata api dan bahan letupan.

“Masih terlalu awal untuk menentukan jumlah kematian. Tetapi ramai yang meninggal dunia dan yang lain cedera dalam serangan itu.”

Seorang saksi yang hanya memberikan nama pertamanya, Abayomi memberitahu Media AFP bahawa sekurang-kurangnya 50 ahli terbunuh dalam serangan itu.

“Saya sedang melalui kawasan kejiranan apabila terdengar bunyi letupan kuat dan bunyi tembakan di dalam gereja,” katanya.

Abayomi menambah bahawa dirinya melihat sekurang-kurangnya lima lelaki bersenjata di dalam gereja sebelum melarikan diri untuk bersembunyi.

Berikutan itu, Pope Francis menyatakan kesedihannya atas kematian berpuluh-puluh penganut Kristian di Gereja Katolik ini, menekankan bahawa dia berdoa untuk mangsa.

“Paus mengetahui tentang serangan ke atas Gereja Ondo di Nigeria dan pembunuhan berpuluh-puluh orang termasuk ramai kanak-kanak, semasa Pentakosta,” kata pegawai media Vatican dalam satu kenyataannya.

Tentera Nigeria dikerahkan di beberapa bahagian dalam usaha untuk menamatkan ketidakamanan tersebut.

Timur laut Nigeria telah menyaksikan pemberontakan selama 12 tahun, manakala barat laut dan tengahnya tertakluk kepada intimidasi oleh kumpulan rompakan serta penculikan dengan kemunculan gerakan pemisah di tenggara.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Beri ruang mahkamah adili kes Nik Khatijah

Pertubuhan IKRAM Malaysia (IKRAM) mengikuti secara dekat berita mengenai kakitangan IKRAM yang telah dituduh di Mahkamah Majistret Kajang dalam kes kematian Almarhumah Nik Khatijah Nik Mud.

Pertuduhan tersebut adalah di bawah Seksyen 302 Kanun Keseksaan.

IKRAM memandang serius atas apa yang berlaku dan akan berusaha bagi memastikan kebajikan kedua-dua belah pihak terpelihara.

IKRAM juga akan meningkatkan langkah-langkah kawalan dalaman bagi memastikan keselamatan semua kakitangannya terjaga.

IKRAM menyeru semua pihak termasuk ahli-ahli IKRAM untuk memberikan ruang sepenuhnya kepada mahkamah bagi mengadili kes kematian Almarhumah menurut undang-undang.

IKRAM berasa amat dukacita atas tragedi yang menimpa Almarhumah dan akan sentiasa memberikan kerjasama kepada pihak berkuasa dalam memastikan keadilan kepada semua dapat ditegakkan.

Pada masa yang sama, IKRAM sentiasa percaya bahawa seseorang itu adalah tidak bersalah sehinggalah dia dibuktikan bersalah oleh mahkamah, dan menyakini masyarakat dapat berpegang pada prinsip yang sama.

Justeru, IKRAM berharap ahli-ahli IKRAM khasnya dan semua pihak dapat bersabar sementara menanti prosiding kes selesai di mahkamah dan memohon agar tidak menyebarkan sebarang maklumat yang belum pasti bagi mengelakkan sebarang gangguan kepada perjalanan prosiding kes.

Marilah kita sama-sama berdoa kepada Allah SWT memohon agar kebenaran dan keadilan dapat ditegakkan.

Dr Hj Mohd Parid Sheikh Ahmad
Presiden
Pertubuhan IKRAM Malaysia